qundao/data-zh-poetry huggingface dataset:
题查逸远先生学圃图三首·其三
作者：汤右曾
朝代：清
体裁：五言律诗

小劫过风雨，披图尚见之。芝兰丛发日，裙屐共游时。白凤委蛇态，青山偃蹇姿。无由床下拜，应恨我生迟。
题查逸远先生学圃图三首·其二
作者：汤右曾
朝代：清
体裁：五言律诗

用意无人识，于陵日灌园。嘉蔬比君子，香草念王孙。儒术名元大，幽居道益尊。永怀耆旧传，文雅在清门。
题梅桐崖抱琴图
作者：汤右曾
朝代：清
体裁：六言诗

先生冰雪心夙，谐山水趣泠泠。十指下古意窅，然遇门前敬亭。山色闲谷溪屋，后鸣潺潺神仙。中人图画里瀑，布松风试一弹。
题殷彦来岁寒吟集后
作者：汤右曾
朝代：清
体裁：七言绝句

歌声金石出閒居，冰雪峥嵘岁渐除。谁解何郎有佳句，一时沈范两尚书。
题水村图
作者：汤右曾
朝代：清
体裁：古风

梅子雨过麦陇黄，瓜蔓水流菰叶香。江南夏浅好时节，水村处处分新秧。新秧分时蚕上蔟，吴蚕结茧莹如玉。缲丝得谷网得鱼，船头醉歌船尾宿。河豚欲上芦芽生，清江波写镜面平。吴儿踏浪不踏土，点点帆影浮空明。十家五家矮茅屋，门前乌桕树浓绿。林梢雨歇呼鹁鸠，原上耕忙催布谷。艑郎唱橹何处来，青山如画须当杯。烟中微微见孤寺，塘外隐隐闻轻雷。长安三年饱尘土，归梦江乡剧连弩。今年久旱气郁蒸，白汗翻浆愁卓午。陆生叩门贻此图，挂壁似有清风俱。山兄渔弟莫相笑，我亦识字耕田夫。
题汪悔斋太常观海图·其一
作者：汤右曾
朝代：清
体裁：七言绝句

天书一夕下东溟，奎壁曾占使者星。今日乘槎问遗事，只应留得大荒经。
题汪悔斋太常观海图·其二
作者：汤右曾
朝代：清
体裁：七言绝句

神游八极本仙才，叹息骑鲸去不回。弱水西流三万里，更从何处指蓬莱。
题汪苍孚农部五世读书图·其一
作者：汤右曾
朝代：清
体裁：七言绝句

万签曾说贮书仓，三本犹应剩墨庄。谁识茂林脩竹外，别开花峙读书堂。
题汪苍孚农部五世读书图·其二
作者：汤右曾
朝代：清
体裁：七言绝句

承家学海与经神，司马风流迹未湮。乔木百年馀荫在，望郎今是有名人。
题汪退谷中允香山诗后
作者：汤右曾
朝代：清
体裁：古风

嵩山逦迤来，百里到伊阙。岩峦忽中断，伊水漾清越。山灵草木香，百窦泉争发。层龛金粟影，嵌空出石窟。东岩青莲宇，千仞俯硉矹。美人何方来，弄此川上月。烟华夕堪采，空水远欲没。自启玉齿歌，歌声散林樾。鸣鹤久徘徊，朱弦坐超忽。搴芳时有赠，怀旧情未歇。感兹山泽游，喟焉谢朝谒。
题沈心斋阁学莲塘小影·其一
作者：汤右曾
朝代：清
体裁：七言绝句

先生水石兴犹偏，荷叶荷花净可怜。但得环城三十里，不须更问霅溪田。
题沈心斋阁学莲塘小影·其二
作者：汤右曾
朝代：清
体裁：七言绝句

万家笑语藕花洲，何日相携一叶舟。玉鉴光中人照影，水晶宫外月横秋。
题河上集后八首呈泽州相公·其一
作者：汤右曾
朝代：清
体裁：七言绝句

云际摇溶春涨迟，浮查日月傍天池。长虹贯月沧江夜，想见龙蛇绕笔时。
题河上集后八首呈泽州相公·其七
作者：汤右曾
朝代：清
体裁：七言绝句

褒从一字借春秋，小泊寒花古戍楼。咏罢虚舟意超越，潮回沧海已东流。
题河上集后八首呈泽州相公·其三
作者：汤右曾
朝代：清
体裁：七言绝句

龙旂羽盖楚江边，万姓歌声沸管弦。凭仗丹青元化手，写将秀句满吴天。
题河上集后八首呈泽州相公·其二
作者：汤右曾
朝代：清
体裁：七言绝句

海山空阔杳闻琴，徽指推移不可寻。公在昆崙最高顶，八风嶰谷有遗音。
题河上集后八首呈泽州相公·其五
作者：汤右曾
朝代：清
体裁：七言绝句

行随渔唱与樵风，逸兴岩扉窈窕中。亦有青山好风日，无由骑马待山公。
题河上集后八首呈泽州相公·其八
作者：汤右曾
朝代：清
体裁：七言绝句

百年奎壁河东地，万古诗情一钥多。回首太行千尺雪，山川人物两嵬峨。
题河上集后八首呈泽州相公·其六
作者：汤右曾
朝代：清
体裁：七言绝句

谁将逸响继咸韶，旧隐莲洋已寂寥。清泚王官谷中水，空馀飞瀑洒中条。
题河上集后八首呈泽州相公·其四
作者：汤右曾
朝代：清
体裁：七言绝句

一曲青溪一首诗，桃花苑外独吟时。风流宰相承平日，却笑檀桥只赌棋。
题泽州先生午亭山庄图
作者：汤右曾
朝代：清
体裁：古风

天井关头太行路，千峰万峰半云树。仙源迢递杳不逢，径欲移家此中住。门前岚翠自朝暮，屋下清泉几潆注。沁水南流午壁亭，此是尚书读书处。鹓鸾台阁四十年，金殿疏越朱丝弦。明堂作栋倚大贤，维名与功钟鼎镌。澄心𦕈虑万象先，图史左右罗丹铅。文章一律金石悬，雅颂之手谟诰篇。别有遥情寄岩谷，水木清晖梦应熟。自逐閒云度析城，常招野鹤归王屋。琅函几卷窥洞里，仙草千年生涧曲。平泉堂榭一百馀，嵩少家山三十六。我闻爱山者，岂必山中人。千村柳色摇芳春，桃花蔫锦红影新。方塘布霭绿涨匀，公方谒帝侍紫宸。春山可望不可亲，合眼便与烟霞邻。画师好手亦莫遇，谁为图写传其真。耕烟老人江海客，粉墨荆关见遗迹。为公挥洒无所惜，春鸠已鸣杏花白。列仙之癯在山泽，公今经国岂辞剧。洛下方当相司马，苍生讵肯忘安石。对公此图为公歌，请公勿复三摩挲。摩挲此图重惆怅，想见萝薜纷山阿。
题王于谢小照
作者：汤右曾
朝代：清
体裁：六言诗

少年白晰何事，来下烟波钓筒。一掩一重山碧，春来春去花红。
题王俨斋大司农横云山庄图·其一
作者：汤右曾
朝代：清
体裁：七言绝句

勋名直与古为徒，丘壑从知道不孤。瞥眼由拳郊外墅，平泉木石辋川图。
题王俨斋大司农横云山庄图·其七
作者：汤右曾
朝代：清
体裁：七言绝句

烟波点点出帆樯，咫尺仙家浮玉堂。好手为公摹写得，太湖三万顷波光。
题王俨斋大司农横云山庄图·其三
作者：汤右曾
朝代：清
体裁：七言绝句

生绡一幅武陵源，曲浦回塘欸乃村。明月三更淞上笛，芙蓉九朵恰当门。
题王俨斋大司农横云山庄图·其九
作者：汤右曾
朝代：清
体裁：七言绝句

启心造膝荷殊知，特诏温公书局随。独乐园中最相忆，合先鲈脍次莼丝。
题王俨斋大司农横云山庄图·其二
作者：汤右曾
朝代：清
体裁：七言绝句

蚤分霖雨到人间，栋宇烟云日往还。指点玉屏金柱好，共言申甫此家山。
题王俨斋大司农横云山庄图·其五
作者：汤右曾
朝代：清
体裁：七言绝句

诵法平生孔与周，讲堂微义足研搜。蚤闻别派驱杨墨，一疏江河万古流。
题王俨斋大司农横云山庄图·其八
作者：汤右曾
朝代：清
体裁：七言绝句

经游谢墅十年中，惆怅横云目未穷。今日江南好楼阁，红菱雨过白蘋风。
题王俨斋大司农横云山庄图·其六
作者：汤右曾
朝代：清
体裁：七言绝句

清言问答寄樵渔，博物高文味道馀。池上诗情许谁似，一船双鹤白尚书。
题王俨斋大司农横云山庄图·其十
作者：汤右曾
朝代：清
体裁：七言绝句

泖桥波细淀山春，他日追陪杖履亲。只恐调元黄阁老，五湖未许乞閒身。
题王俨斋大司农横云山庄图·其四
作者：汤右曾
朝代：清
体裁：七言绝句

秋来红粒夏青秧，十里平畴粳稻香。也是午桥裴令意，要将馀兴看农桑。
题王茂京给谏仿荆关青柯坪图
作者：汤右曾
朝代：清
体裁：七言绝句

洪谷天成气态殊，关穜古淡足工夫。出蓝标格无差别，一样秋山楼观图。
题王赤抒纳凉图
作者：汤右曾
朝代：清
体裁：七言律诗

写得新图野趣长，恍游竹径过莲塘。风开月影一林瘦，雨作湖声六月凉。高节最宜霜后色，苦心犹带水边香。先生标格冰壶里，未省人间有暑光。
题画
作者：汤右曾
朝代：清
体裁：六言诗

清閟阁前烟景，富春江上家风。悠然雉尾龙尾，宛在诗中画中。
题画·其一
作者：汤右曾
朝代：清
体裁：七言绝句

金炉三尺火微红，宝篆香销锦帐空。皓腕一抛珠钿落，回身斜倚玉屏风。
题画·其二
作者：汤右曾
朝代：清
体裁：七言绝句

鬓乱钗横不上楼，夜来孤梦到并州。分明认得萧关路，白草黄沙一片秋。
题耕烟老人画
作者：汤右曾
朝代：清
体裁：古风

东风一萌芽，楚泽几芳草。离离杂石映，茸茸出波好。洞庭连天见鹜群，子规冥冥啼不闻。霏微台下神女雨，缥缈水上江妃云。一幅生绡剪不得，春来沅水桃花色。碧杜红蘅亦有情，玉箫金管空相忆。满载潭州百斛酒，春帆直下麋湖口。赤沙青草欲合时，云梦轩然吞八九。此时客意殊茫茫，骖龙帝子游潇湘。浮空近见戏鲔影，接日远没飞鸿行。我念前游恍如失，重见耕烟老人笔。彷佛君山螺髻青，月明幽咽湘灵瑟。传闻石穴潜通吴，神仙窟宅诚有无。包山云物閟清都，烦翁泼墨还作图。
题胡永叔五湖归去图·其一
作者：汤右曾
朝代：清
体裁：七言绝句

虾菜归心落五湖，棹郎歌罢月轮孤。正从松菊田园外，别写渊明归去图。
题胡永叔五湖归去图·其二
作者：汤右曾
朝代：清
体裁：七言绝句

水云那得便浮家，阁道方看上汉槎。人物他年问江左，谢琨第一擅风华。
题节孙盛京竹枝词后·其一
作者：汤右曾
朝代：清
体裁：七言绝句

藻缋文成五色波，采将风土入弦歌。青田万里闻仙语，枉道星星不解多。
题节孙盛京竹枝词后·其二
作者：汤右曾
朝代：清
体裁：七言绝句

竹枝哀怨楚人声，移作猗那颂太平。未必歌诗有何武，试从东国选诸生。
题范夫人画三绝句 其一 新蝉
作者：汤右曾
朝代：清
体裁：七言绝句

柳絮才高早擅名，丹青馀事亦天成。閒将鸾凤鸳鸯手，写出新蝉第一声。
题范夫人画三绝句 其三 红蓼
作者：汤右曾
朝代：清
体裁：七言绝句

江南蓼岸红无数，多傍鱼床与钓槎。标格一枝看更好，不须辛苦作丛花。
题范夫人画三绝句 其二 黄葵
作者：汤右曾
朝代：清
体裁：七言绝句

金陵小笔画葵黄，千载同拈此瓣香。绮绣一丝容不得，道家装束淡衣裳。
题萝轩画梅·其一
作者：汤右曾
朝代：清
体裁：七言绝句

小笔风流自一家，草堂寒色上梅花。青羊宫路千株雪，最爱横枝竹外斜。
题萝轩画梅·其二
作者：汤右曾
朝代：清
体裁：七言绝句

风流裘带寄斯文，过岭清诗迥出群。今日烟霏豪素上，墨花犹带海南云。
题蔡双瞻劝耕课读图·其一
作者：汤右曾
朝代：清
体裁：七言绝句

田歌未必便知田，才地乌衣览举先。归及清溪花绕屋，稻香十顷在门前。
题蔡双瞻劝耕课读图·其二
作者：汤右曾
朝代：清
体裁：七言绝句

六诗三笔驾诸刘，腕脱儿郎未肯休。他日读书花屿上，老夫还为阿戎留。
题薄勺庭所藏韩干放马图
作者：汤右曾
朝代：清
体裁：古风

有鹤皆杜荀，无牛不戴嵩。耽佳好古自一癖，韩干之马将毋同。开元好画手，多貌青海骢。干也天厩师，真龙落笔迥觉凡马空。今观此三匹是何，骨相杰且雄。平沙浅草春丰茸，晴天散牧云锦丛。偶然俯仰各适性，意态磊落腾骧中。奚奴碧色悬双瞳，状狞服古写更工。何从得此秘书省，旧传赐出明光宫。年深隐现粉墨踪，绢古黯黮烟尘蒙。人间但见騕袅影，腕底可有精灵通。明窗展玩朝日烘，目视惊此叱拨红。不须真𧸛苦分别，一念欣厌纷无穷。锦囊玉轴缇裹重，忽然散落随天风。此心已在解脱海，世上休论亡是公。君家静夜月贯虹，几案尤物光熊熊。神骏恐是于阗本，破裂绝胜龙眠翁。差排古迹得未逢，不嘶不秣摇三騣。他年如山水波立，慎勿携此过江东。
题许不弃先人瓯香书画册·其一
作者：汤右曾
朝代：清
体裁：七言绝句

二王遗法未销亡，十纸分明似过江。想见夕佳楼上客，虬龙风雨夜穿窗。
题许不弃先人瓯香书画册·其二
作者：汤右曾
朝代：清
体裁：七言绝句

画手诗人两并传，寒藤古木入苍烟。百年浩劫抛残后，犹记风流水墨仙。
题载书图恭送渔洋先生请假归新城
作者：汤右曾
朝代：清
体裁：古风

四纪列彤闱，致君尧舜如。大儒经世务，所得古人书。职密典机衡，心清抱冲虚。一念沧海曲，遥情赋归与。顾思明主恩，欲言复踌躇。但申邱垄请，未及齿发疏。至尊眷老臣，温语闻直庐。尚书天喉舌，公行不再除。暂赐休沐闲，五月田园居。渚鸿任翔集，山云从卷舒。张饮东都门，何如昔二疏。仆夫秣征马，门生扶篮舆。压轸三万轴，过此不愿馀。清风谁当传，图绘禹鸿胪。风神照鱼鸟，情话乐里闾。黄花九秋节，采采盈衣裾。丹雀衔书来，翩翻下林墟。公其出为国，未可云遂初。
题酉君侍讲梅竹图·其一
作者：汤右曾
朝代：清
体裁：七言绝句

偶携东观仙人笔，閒写西湖处士花。犹恐此花偏寂寞，数枝添得竹横斜。
题酉君侍讲梅竹图·其二
作者：汤右曾
朝代：清
体裁：七言绝句

幽光艳艳犹含冻，劲节森森未放春。爱尔岁寒双益友，要从冰雪斗精神。
题阮于岳少司空罗浮香梦图
作者：汤右曾
朝代：清
体裁：古风

先生梦到罗浮村，万株玉雪摇清芬。蓬莱宫中绿衣使，一片化作朝飞云。胜情高寄今安有，蛮榼三升花下酒。双羊路入读书堂，借问南枝著花否。
题陈斐公清江荡桨图·其一
作者：汤右曾
朝代：清
体裁：七言绝句

想见烟波白鸟双，披图便似到家江。参差红树青山外，一叶渔舠七里泷。
题陈斐公清江荡桨图·其七
作者：汤右曾
朝代：清
体裁：七言绝句

放棹空明纵所如，休论陆处与舟居。往来西塞山前路，千点桃花五色鱼。
题陈斐公清江荡桨图·其三
作者：汤右曾
朝代：清
体裁：七言绝句

胜味屠门了不知，绿葵紫蓼足山资。盎然与物同生意，懒向江边理钓丝。
题陈斐公清江荡桨图·其二
作者：汤右曾
朝代：清
体裁：七言绝句

隐居学道此何人，清净登仙位业亲。只傍水精宫畔住，不曾一点涴红尘。
题陈斐公清江荡桨图·其五
作者：汤右曾
朝代：清
体裁：七言绝句

翠袖华袿众乐停，看君水戏出回汀。鰡鰞跃后鯆䱐引，云雾青天昼杳冥。
题陈斐公清江荡桨图·其八
作者：汤右曾
朝代：清
体裁：七言绝句

鼍作鲸吞倏改观，中流呼啸舞涛澜。舟人莫要勤看客，此老胸中溟涨宽。
题陈斐公清江荡桨图·其六
作者：汤右曾
朝代：清
体裁：七言绝句

菰蒲声里小舟通，宿火鱼梁蟹舍东。江上秋来听夜雨，雅宜船背庳安蓬。
题陈斐公清江荡桨图·其四
作者：汤右曾
朝代：清
体裁：七言绝句

芦花浅水缆频牵，小小容渠两板船。占得四时风景好，一钱不用买江天。
题青溪钓隐图三首·其一
作者：汤右曾
朝代：清
体裁：七言绝句

七里滩边正落晖，渔歌遥唱晚天归。戴公山下秋风路，黄叶人家住翠微。
题青溪钓隐图三首·其三
作者：汤右曾
朝代：清
体裁：七言绝句

知君摩诘是前身，画里诗中两逼真。一片江天好吟思，千秋长傍钓台人。
题青溪钓隐图三首·其二
作者：汤右曾
朝代：清
体裁：七言绝句

好景婆娑日数回，江山几叠翠屏开。烟波尽处暮潮落，恐有片帆天际来。
题项霜田秋树读书图
作者：汤右曾
朝代：清
体裁：古风

司空三十车，一过不再读。岂知琅嬛洞，万签未流目。况复千年来，烟海浩简牍。宝装不触手，缇裹空架屋。予生虽苦晚，好古念久蓄。幽森皇坟书，宝秘金石录。涓滴乞残沈，氤氲丏馀馥。所恨椎鲁姿，伸纸必三复。得一九已忘，枵然负此腹。年来更芜废，尘土盗寸禄。狐史一笔无，空名滥史局。此心耿耿在，讵便高阁束。譬如拨灰深，温黁火犹宿。每逢佳士语，辄接遥夜烛。徐徐涉波澜，浩浩脱边幅。君从故乡来，别更六寒燠。平生旧游好，命驾烦屡辱。时时歌新诗，清音戛寒玉。兴来为长句，千言笔应秃。旁隶史乘事，朗若目亲瞩。刘郎真善人，能使家令伏。自春卧羸病，拥被苦瑟缩。喜君谈天口，博辩如灸毂。东方多澹辞，诙啁语尤酷。君才实具美，分了十人足。酒边徵雅令，犹足咜庸俗。我虽愧如归，君每来不速。锱铢较文字，粗粝餍蔬蔌。秋期整归鞍，湖海兴已逐。携持视此图，令我纸尾续。一编秋树根，溜雨苍皮蹙。金天爽气豁，眸子湛秋绿。行当借一鸱，从君旧山麓。虽贫或未害，日煮二升粟。
题香山寺图·其一
作者：汤右曾
朝代：清
体裁：七言绝句

八节滩边画得无，岭云沙月兴还孤。清风一舸棹歌去，疑有水仙来弄珠。
题香山寺图·其三
作者：汤右曾
朝代：清
体裁：七言绝句

絮落萍飘西复东，爪痕谁省雪飞鸿。忆从方丈三韩外，一点青山指洛中。
题香山寺图·其二
作者：汤右曾
朝代：清
体裁：七言绝句

一啜茶甘味未回，多罗千树绕香台。祗因七百年前塔，曾见龙门十寺来。
题香山寺图·其四
作者：汤右曾
朝代：清
体裁：七言绝句

几时真作此山僧，石壁千龛古佛灯。更拟雪中寻慧可，五峰仙骨秀崚嶒。
题黄尊古上都秋色图·其一
作者：汤右曾
朝代：清
体裁：七言绝句

落日牛羊下远村，平沙万马别开屯。君看没鹘盘雕处，莽莽青山是塞垣。
题黄尊古上都秋色图·其二
作者：汤右曾
朝代：清
体裁：七言绝句

八月穷边雪片粗，角弓鸣处草全枯。上都一片清秋色，却是寒林大小图。
题黄砚芝中允黄山采芝图
作者：汤右曾
朝代：清
体裁：古风

夜槌灵鼓游江边，四十七濑波聒天。平生常笑郦道元，黄山胜绝脱不编。搜剔异境谁最先，夸娥巨灵知孰贤。天都巉巉逼星躔，云海下幕变化嬗。我梦欲往尘劳牵，披图恍惚置我前。划然翠壁千仞悬，好山不断来连连。中有百道丹砂泉，异花香草金碧联。枸杞夜吠龙蛇缠，松根茯苓忘岁年。春阳濯濯万色鲜，浓绿画出修眉娟。高原下隰暄且妍，行歌樵客花驾肩。中间忽置万顷田，桃花茅屋飘红烟。短辕车子小乌犍，鸡豚散出村东偏。门外浅水浮漪涟，内有至人谈妙玄。秀峰往往规巨然，花竹间出采与筌。问谁作者形神全，王郎妙擅秋豪颠。江夏才子人中仙，属写此图畅幽悁。永嘉开凿意所便，天台石梁跨蕊渊。方瞳绿发疑偓佺，道衣潇洒回风褰。奴背古音囊五弦，巾箱或贮金简篇。玉堂铃索厌八砖，爱此寂静山中眠。他年追游许攀缘，采药便从葛稚川。
风穴
作者：汤右曾
朝代：清
体裁：古风

万窍忽怒号，林摧巨石走。太虚只一噫，盛自土囊口。我尝笑斯语，索之无何有。兹焉乘风飙，绝顶延伫久。言寻万古穴，橐籥落吾手。奇踪目亲击，虚牝神所守。何必天西南，仇池九十九。萧梢如欲起，先已在跟肘。应苏久沈疾，乍醒初中酒。下山憩茅庵，绝境屡回首。归驾岂免促，平生觉多负。兰台快哉雄，歌舞乐速朽。冷然北窗下，输尔山中叟。
飞云岩
作者：汤右曾
朝代：清
体裁：古风

苍然月潭寺，秀绝飞云岩。玲珑窔奥坼，幽閟神灵潜。千年水穿溜，点滴渗石乳。垂垂万峰窠，炉鞴不得补。
飞鸾桥
作者：汤右曾
朝代：清
体裁：古风

晓起望驿堠，晚饭投山村。衡州十日来，日苦风雨昏。泥涂靴袜不得洗，快心娱目谁复论。朝来滩声作雷吼，雪浪遥齧苍山根。仆夫顾我叹，中心增劳烦。俄然绝境得披豁，长桥远跨罗水源。横亘三百尺，连延二十门。云中忽投驾海霓，潮上倏露浮天鹍。忆昔行人久病涉，浮梁连笮随波翻。万夫徙石镇蛟穴，千锤积铁防鲸吞。重添飞楼临缥缈，更架杰阁听潺湲。我来一步一移目，四山苍翠手可扪。恍如平江风软舳舻衔尾过，下水微见舒舒幡。又如康庄之道接轸数十乘，蹶张讵有犊破辕。若施帷幕布瑶席，便合歌舞行金尊。天寒转惜水势减，不及春夏看崩奔。好景潜已移，过眼那复存。后山冥濛雾雨繁，前山嵚崟虎豹蹲。忧虞苦多安乐少，一身万里劳心魂。
食栗
作者：汤右曾
朝代：清
体裁：五言律诗

何来此佳果，初饤客盘新。觅自小年日，投从隔坐人。如拳空较大，似蜜已先皴。俯拾山寒路，狙公莫浪嗔。
香山寺予所重建也前诗未尽意复作一篇仍用原韵
作者：汤右曾
朝代：清
体裁：七言律诗

金碧何从问劫灰，伊川胜概挽仍回。恍从禅老浮杯去，可忆檀那献座来。留客堂宽临石壁，饭僧田薄倚香台。只应遍种菩提树，宝藏千花次第开。
香山泉上怀韦苏州
作者：汤右曾
朝代：清
体裁：古风

韦郎昔著书，暇从山水游。永日未能去，爱兹泉上幽。泉水至今碧，漾漾寒藻浮。灵液冬不枯，煦若春和柔。夕潭潋彩翠，散缀明珠稠。涵虚本同源，润物或殊流。感此悟物理，喟焉思前脩。临池两嘉树，树老枝相樛。攀条为泫然，斯人邈难求。大海粟一颗，终古貉一邱。不知后视今，感叹有此不。
马上
作者：汤右曾
朝代：清
体裁：七言绝句

一天凉露斗斜横，罗荐轻寒近五更。残梦白河三十里，水荭花气杜鹃声。
马厂行
作者：汤右曾
朝代：清
体裁：古风

辽水东西一千里，泉甘草丰地莫比。休誇黄泽接黄池，不数白沙如白水。年年国马一万匹，圉人牵来内厩里。三千岁字额有常，骐驎好儿天骥子。马官减豆马不肥，天寒瘦骨犹权奇。空闻非子主汧渭，远念太仆领豳岐。后来坊监法一变，顾视逸足无新羁。熙宁保社散诸路，元丰茶马为一司。忆昨河湟通互市，商贾班班车罕至。圣主方哀渔夺私，群公且言辜𣙜利。自从使者罢河西，边人老幼欢扶携。如今龙种生东海，不用昆崙入马蹄。
马当山
作者：汤右曾
朝代：清
体裁：七言绝句

喉吻从来说吕梁，古今夷险已茫茫。君看白日青天在，弄水乘潮过马当。
马鞍山
作者：汤右曾
朝代：清
体裁：古风

山行日以高，起伏势未已。盘纡众峰尽，一峰倚天起。峰峰相罗络，云气间其里。云生始肤寸，万状变谲诡。须臾满太虚，一气失俯视。雷声如婴儿，雨在绝壑底。不图人间世，险绝转可喜。汗漫乞天浆，嵌空抉石髓。正从九州外，泻此一泓水。
高真观
作者：汤右曾
朝代：清
体裁：古风

溶溶浴仙池，三百历年久。仙人浴不起，池下石犀守。伟哉张千户，殷勤报己厚。铁椎椎金鱼，封侯印如斗。可怜仙缘薄，凡骨亦速朽。怀中枣尺馀，米汁那得取。
黄尊古上都秋色图
作者：汤右曾
朝代：清

落日牛关下远村，平沙万马别开屯。君看鹘没雕盘处，莽莽青山是塞垣。
黄陵庙
作者：汤右曾
朝代：清

初日黄陵庙，微茫楚塞分。烟中尘漠漠，祠下水沄沄。丛冷葳蕤竹，湖荒散漫云。何人酌椒醑，寂寞酹湘君。
黄鹤楼
作者：汤右曾
朝代：清
体裁：古风

金梯玉房不可求，谁跨沧海凌瀛洲。溶溶云雾江汉上，百尺远抱空中楼。问楼始何年，千载岁月遒。劫火烧不尽，云此仙人留。仙人驾鸿靷凤去，黄鹤尚落清江头。舒翼绣桷奔，矫首紫甍浮。我来轩窗开面面，恍踏鹤背汗漫乘风游。妙绝般与倕，斧斤穷雕锼。象形会意俨飞动，青田万里谁当俦。楼中羽客来丹丘，玉颜百鍊须髯脩。传闻风月最佳夜，一声铁笛横清秋。潜蛟起舞老龙泣，霓旌翠旗今在不。西土亦何事，来此维轻舟。楼前觱篥声，楼下江水流。孤云飘落百蛮路，仙骨未换仍羁愁。
黑石渡
作者：汤右曾
朝代：清

昨从邙山来，今从邙山去。邙山朽骨万万古，惟有行人朝复暮。黄金蚀尽白石烂，蝼蚁三泉尚知处。我来欲酹酒一杯，落日荒荒下前渡。
黑龙潭
作者：汤右曾
朝代：清
体裁：古风

太始有劫灰，沦在虚无底。黑江流不尽，上作波瀰瀰。何年截潭洞，澹泞忽而止。有时腥风来，苍鳞蹙不起。幽沈墨沈色，神物蟠其里。岁旱祷祠官，牢醴走祝史。灵旗纷偃蹇，百祥争来委。明朝舞商羊，父老贺邑里。今年苦霪潦，弥望沼与沚。龙宫何奔忙，符下疲役使。秋深始澄霁，游衍迨暇晷。泓上久裴徊，照影风日美。馀润壮蓬苇，微馨发蘋芷。古井团圞天，空明即此是。吾闻龙至神，幽潜清不滓。以彼变化力，巨海易事耳。胡为居秽浊，曾未窟宅徙。老湫怒忽拔，劈石势未已。便恐风雨来，咫尺随履屣。
黔阳绝句·其一
作者：汤右曾
朝代：清
体裁：七言绝句

西南诸寨接牂牁，风俗传来火济多。红犵狫连花犵狫，白罗罗杂黑罗罗。
黔阳绝句·其七
作者：汤右曾
朝代：清
体裁：七言绝句

四十三盘关索岭，五千馀仞相见坡。阿蒙阿孛休劳苦，听唱山前山后歌。
黔阳绝句·其三
作者：汤右曾
朝代：清
体裁：七言绝句

白白红红绣袂花，盘丝绘蜡尽堪誇。自吹木叶银环女，者卜河边问宋家。
黔阳绝句·其九
作者：汤右曾
朝代：清
体裁：七言绝句

羊肠鸟毳路将穷，如线钩连六诏通。一匹练遮滇海马，万牛脊断振山铜。
黔阳绝句·其二
作者：汤右曾
朝代：清
体裁：七言绝句

依稀九驿认龙场，乌撒平开蜀道长。莫怪西溪水呜咽，至今妇女说奢香。
黔阳绝句·其五
作者：汤右曾
朝代：清
体裁：七言绝句

荜拨阴繁呼蒟酱，芙蓉色艳斸丹砂。一丛露洗卬王竹，六月风开鼓子花。
黔阳绝句·其八
作者：汤右曾
朝代：清
体裁：七言绝句

得晴三日即神仙，谷暗云埋是漏天。却怪一旬山雨绝，中秋分外月轮圆。
黔阳绝句·其六
作者：汤右曾
朝代：清
体裁：七言绝句

刺梨秋后正舒芒，擘得黄柑齿颊香。不是瘴昏青草候，客柈也自进槟榔。
黔阳绝句·其十
作者：汤右曾
朝代：清
体裁：七言绝句

僰童蛮女竞相将，翠罽花铃一两行。细雨黄丝驿前过，丛祠香火竹三郎。
黔阳绝句·其四
作者：汤右曾
朝代：清
体裁：七言绝句

清凉山下蹑云行，飞越峰初振鬣鸣。高柳斜阳易萧索，百年陵谷养龙坑。
龙山寺楼
作者：汤右曾
朝代：清
体裁：五言律诗

清绝龙山寺，松杉六月寒。斜光低雉堞，远势出樯竿。云物堪销夏，江天入倚阑。传闻潭五色，步屣试求看。
龙泉庵
作者：汤右曾
朝代：清
体裁：古风

卢师千年厓石古，大青小青久无主。飞来此地穴龙湫，日出青天作云雨。池中金鲫数百馀，中有五色非常鱼。细看恐此是神物，夜半欲去雷风俱。
龙里别钱苍浮兼寄王介夫杨青村汪道百·其一
作者：汤右曾
朝代：清
体裁：五言律诗

驿馆灯初灺，天边雁失群。溪声寒漱玉，岭树细参云。别酒一宵罢，孤怀万里分。怜君好才调，蛮府作参军。
龙里别钱苍浮兼寄王介夫杨青村汪道百·其三
作者：汤右曾
朝代：清
体裁：五言律诗

杨侯出宰日，遗老赠图经。官舍如庵小，荒山入县青。离杯宛犹昨，夜雨忽同听。爱尔溪风句，清音共窅冥。
龙里别钱苍浮兼寄王介夫杨青村汪道百·其二
作者：汤右曾
朝代：清
体裁：五言律诗

风流王武子，边徼十年迟。州县官曹屈，声名人主知。萧条闲岁月，意气好男儿。漏鼓山城夕，明灯想后期。
龙里别钱苍浮兼寄王介夫杨青村汪道百·其四
作者：汤右曾
朝代：清
体裁：五言律诗

烟沈青草瘴，月上铁溪鱼。执手时未几，凄风岁欲除。苔痕渍雨后，枫叶得霜初。好共娇儿语，琅琅闻读书。
黄山歌
作者：汤复
朝代：清

老人今年七十七，家在黄山东之侧。山距吾家百余里，梦寐常劳面未觌。今年鼓勇扶筇往，彳亍危岑神惕惕。步步跻攀绝援引，崖石刮耳壁摩鼻。天生老骨不知疲，眼看松石步登陟。堕崖坠壑都无谓，纵死兹山意亦得。
峡中寄居
作者：汤大鼎
朝代：清
体裁：五言律诗

花树绕山村，清香直到门。幻身甘化蝶，洗耳怕听猿。险绝崖悬屋，平安竹报园。好书深柳读，敢谓布衣尊。
题黄鹤楼
作者：汤宕仙
朝代：清
体裁：联

太白不须愁，鹤去鹤来，终随物化；昔人今尚在，云生云灭，常与天游。
挽曾国荃联
作者：汤寿铭
朝代：清
体裁：联

不以半壁再造为功，不以三晋博施为德，小心翼翼，所幸内外安攘，人共称江左夷吾，蚤自矢尽瘁鞠躬，死而后已；在时局切山颓之痛，在师门兴木坏之悲，炎海茫茫，相期经营远大，岂屑效穷途阮籍，弗深念艰危忧戚，庸玉于成。
挽曾纪泽联
作者：汤寿铭
朝代：清
体裁：联

四十年前总角论交，后来虽判云泥，略分言情，车笠心期终不改；五万里外旋槎入直，一病遽歌薤露，鞠躬尽瘁，箕裘世业已无惭。
草虫
作者：汤尚鹏
朝代：清

青草黄泥孰与争，吆吆偏喜弄秋声。人家儿女能窥伺，莫向西风特地鸣。
游高岭庵
作者：汤尹燮
朝代：清
体裁：五言律诗

极目秋林远，跻攀蹬道微。山高风不断，树老叶全稀。坐石云留客，穿萝雾湿衣。上方霄汉近，适意欲忘归。
秋日登鸡公岩绝顶
作者：汤尹燮
朝代：清
体裁：古风

迂回青崖阴，径仄懔步窘。神悚来悲风，萧萧檞叶陨。石骨露巉岩，峭壁猱玃引。鬼斧为搜奇，天铲意态尽。陡绝最高层，杳冥逗虚牝。超然鸿蒙观，何有畦与畛。
挽张百熙联
作者：汤开武
朝代：清
体裁：联

何以纾宵旰忧勤，倚畀方殷，君恩高厚臣心苦；正欲把乾坤整顿，经纶未竟，时事艰难理数奇。
挽曾国荃联
作者：汤念祖
朝代：清
体裁：联

勇能靖寇，知能抚夷，仁能济众，达德著千秋，频年议赈议捐，江南北颂万家生佛；祖爱公才，父师公望，身承公教，下交及数世，此际思言思貌，辍涕泣奉一瓣心香。
点绛唇
作者：汤思孝
朝代：清

柳晕新眉，浅痕匀绿和烟晓。海棠红了，只怕东风夭。淡霁轻阴，暖梦惊寒悄。莺儿小。不知人恼。怪底纱窗搅。
荷叶杯·秋忆
作者：汤思孝
朝代：清

看尽夕阳西去。无语。何处玉箫声。秋风吹送未分明。莫也诉离情。帘外草深虫絮。微雨。醮破碧波天。轻纨。记得共凭栏。云月似当年。
菩萨蛮·饮杜鹃花前，戏作回文
作者：汤思孝
朝代：清

小红藏翠笼烟晓，晓烟笼翠藏红小。春暮几声莺，莺声几暮春。对花须酒赛，赛酒须花对。帘卷透香妍，妍香透卷帘。
踏莎行
作者：汤思孝
朝代：清

屋角风尖，房栊曛短，寒衣补绽催针线。天吴紫凤拆凭伊，剩好鸳鸯休错剪。黑月霾低，碧纱愁掩，灯添红晕绵装茧。倩他排遣过黄昏，永夜沉沉天不管。
九日雨中集东皋姚王祠
作者：汤懋纲
朝代：清

满目秋阴菊尚迟，佳辰还起昔人思。漫愁风雨潘邠老，须纵登临杜牧之。山郭云昏潮落后，湖天烟冷雁飞时。陂陀路转千林表，乐岁笙镛赛古祠。
冬日杂兴
作者：汤懋纲
朝代：清

疏放难违性，苔荒野巷深。到门黄叶雨，隐几白云心。但使胜三雅，何劳戏五禽。吾生原不系，众累亦徒侵。过眼忘牵滞，随心泯怨憎。青山良有意，白发岂无能。岭首云门杖，林腰佛屋镫。抛踪外尘事，此兴独堪乘。童爇乌薪暖，垂帘向客论。老怀唯近古，学究不妨村。岂务藏崖穴，甘输倚市门。约探梅信去，霜晓或烟昏。遮户渔罾罢，溪山静有情。树梢烟际簇，鸥背日边明。俗自浓新态，人谁责旧盟。荒园存古柏，却与抱孤清。
冬日杂兴·其一
作者：汤懋纲
朝代：清

疏放难违性，苔荒野巷深。到门黄叶雨，隐几白云心。但使胜三雅，何劳戏五禽。吾生原不系，众累亦徒侵。
冬日杂兴·其三
作者：汤懋纲
朝代：清

童爇乌薪暖，垂帘向客论。老怀唯近古，学究不妨村。岂务藏崖穴，甘输倚市门。约探梅信去，霜晓或烟昏。
冬日杂兴·其二
作者：汤懋纲
朝代：清

过眼忘牵滞，随心泯怨憎。青山良有意，白发岂无能。岭首云门杖，林腰佛屋镫。抛踪外尘事，此兴独堪乘。
冬日杂兴·其四
作者：汤懋纲
朝代：清

遮户渔罾罢，溪山静有情。树梢烟际簇，鸥背日边明。俗自浓新态，人谁责旧盟。荒园存古柏，却与抱孤清。
宏证庵避雨
作者：汤懋纲
朝代：清

重云压翠微，秋林响不定。洒洒飞雨来，寻行入幽径。室静凝清香，堂虚应孤磬。目从寂灭观，耳向虚无听。茶熟话三乘，发余禅悦性。
秋怀
作者：汤懋纲
朝代：清

井梧飘叶后，众树声恻恻。未即伤凋零，已暗销精力。野客赏丹黄，谓胜春花色。入林岂不佳，抚怀增太息。衰境谅如斯，渐有寒霜逼。
自题虚白轩壁
作者：汤懋绅
朝代：清
体裁：七言律诗

试将往事暗追寻，年去年来百感侵。青镜不怜多病骨，白云应谅住山心。闲从惠远招莲社，懒似嵇康在竹林。检点药炉经卷外，一床明月对清琴。
冬月河亭即事
作者：汤懋统
朝代：清

危栏偶向醉时凭，风碾寒流碎玉绳。亭下何人夜吹笛，一篷残雪盖渔镫。
岁暮得家书
作者：汤懋统
朝代：清

冉冉逢残岁，迢迢隔故庐。一灯游子梦，双泪老亲书。敢怨功名薄，深惭菽水疏。却思诸弟妹，绕膝意何如。
故衣
作者：汤懋统
朝代：清

检点衣衫敝箧存，十年相与历寒温。香尘惯惹春风陌，寒杵多敲落月村。赠友未堪酬缟带，思亲每为染啼痕。贫居赖酒消岑寂，曾典青钱向市门。
除夕
作者：汤懋统
朝代：清

残臈辞人逐漏频，寒毡堪笑独吟身。仅支鹤俸能供岁，轻掷鱼竿自取贫。柏酒竟疏婪尾宴，梅花虚拟故园春。遥思伯氏京华久，一样灯前忆老亲。
过访随园主人不值
作者：汤扩祖
朝代：清

花含宿雨柳含烟，隐士园林别有天。高卧白云人不见，一家鸡犬翠微巅。
挽曾国荃联
作者：汤承庆
朝代：清
体裁：联

显祖之友，犹父之师，况我孤寒蒙再造；汾阳为兄，杲卿为弟，有公一省建三祠。
夏日咏怀
作者：汤斌
朝代：清

初夏朝气清，绿阴映竹阁。好鸟时来集，微风散林薄。养疴丰暇日，坐卧对云壑。图书纷几席，茗碗常间错。偶尔属篇章，怡情志简略。采药支短筇，寻泉踏芒屩。岂曰谢浮荣，明志忠淡泊。抗心怀古人，萧然有真乐。
西来庵赠水斋上人
作者：汤斌
朝代：清

白马西来扫野云，居人谁识旧将军。《楞严》读罢焚香坐，一钵江泉到夜分。
赠吴湖州
作者：汤斌
朝代：清

仙郎起草最知名，几载搴帷霅上行。按部雨馀香稻晚，课农花发晓云轻。南宫书画添新谱，李相亭台续旧盟。闻道宾朋常满座，清尊真见古人情。
赠李映碧先生·其三
作者：汤斌
朝代：清

向歆嗣经学，彪固续《汉史》。世业重兰台，千秋谁继美。先生令子贤，载笔石渠里。文藻曜朝华，持论平如水。众人惊未闻，庭训实尔尔。余也衰朽姿，追随愧迂鄙。南望东海滨，丹霞明若绮。愿言从执鞭，厕身堂庑底。恨无鸿鹄翼，翻飞平原里。
赠李映碧先生二首
作者：汤斌
朝代：清

早年登朝宁，端笏拜彤闱。抗疏表孤忠，旭日丽黄扉。维时甘陵部，南北势相违。正色两不阿，岳岳世所希。元祐盛名贤，党论多是非。玄黄未息战，国是将安归？唯有哲人在，秉道还识几。石室留谏草，梦回尚依稀。鲁国遗经火，口传赖伏生。九十秦博士，典谟赖以明。文献岿灵光，斗杓示景行。著述藏名岳，大义何峥嵘。虎观待鸿儒，丹诏下江城。老年难走趋，岂敢抗弓旌。抽书授使者，卷轴满巨籯。白云封岩谷，时闻鸾凤声。
赠李映碧先生二首·其一
作者：汤斌
朝代：清

早年登朝宁，端笏拜彤闱。抗疏表孤忠，旭日丽黄扉。维时甘陵部，南北势相违。正色两不阿，岳岳世所希。元祐盛名贤，党论多是非。玄黄未息战，国是将安归？唯有哲人在，秉道还识几。石室留谏草，梦回尚依稀。
赠李映碧先生二首·其二
作者：汤斌
朝代：清

鲁国遗经火，口传赖伏生。九十秦博士，典谟赖以明。文献岿灵光，斗杓示景行。著述藏名岳，大义何峥嵘。虎观待鸿儒，丹诏下江城。老年难走趋，岂敢抗弓旌。抽书授使者，卷轴满巨籯。白云封岩谷，时闻鸾凤声。
送李子德奉旨归养
作者：汤斌
朝代：清

蓟门疏雨淡秋阴，惟尔斯行重古今。赋就《上林》才赐第，表陈东掖早抽簪。关河落照乡山迥，驿路鸣蝉野树深。到日高堂应戏彩，御香未散绕衣襟。
邹浩祠联
作者：汤斌
朝代：清
体裁：联

六经万户千门，只慎独两言，上接泗滨，下肩伊洛；三疏九年再窜，痛引裾一决，晓行岭海，夜渡潇湘。
饮张尔成少参署中
作者：汤斌
朝代：清

高斋竹柏漏声残，促席停杯兴未阑。千里风尘惊短鬓，十年供奉忆同官。霜深卫水云帆壮，雪满天雄玉麈寒。北斗共瞻新气象，故人几许在长安？
书怀用夜话韵
作者：汤日新
朝代：清

敷天不及一蜂窠，忍忆陵园没野萝。南国露濡行拜扫，北邙风景动悲歌。孤心自与残灯语，一日还同几岁过。溪上乍添春涨绿，不知涕泪孰为多。
对联
作者：汤朴庵
朝代：清
体裁：联

人不爱名生亦死；官能救世苦还甘；
对联
作者：汤朴庵
朝代：清
体裁：联

喜事向多争胜念；苟安终是畏难心。
对联
作者：汤朴庵
朝代：清
体裁：联

奇士幸邀庸福少；冷官每具热肠多。
对联
作者：汤朴庵
朝代：清
体裁：联

贪廉原不关贫富；盘错休疑是折磨。
柳林议
作者：汤润泰
朝代：清

赵家人士纷来燕，中有一人瘦而髯，目光闪闪夜欲燃。其心有如上负千寻之绝壁，下临不测之深渊。焉得使之竟南旋，一枝玉桧盘郁遮遥天。遮遥天，协臣邻集群议奸，细臻阴鸷实过张孝纯三年。粘罕心，桧心知，忍负宋，不负金。噫嘻乎！南自南，北自北。万里人非苏属国，柳林议比长蛇毒。明月秦城日车覆，五国城中归朽木。
青纱障
作者：汤润泰
朝代：清

莺声呖呖青纱障，障外听来剧清亮。问字宫中总隔纱，模糊未识天人相。君王访艳自寻声，百尺妆台无限情。自说二人土上坐，渐看一月日边明。君不见卫少儿赵飞燕，汉家立后多微贱。何妨监户正中宫，岂虑谏臣伏前殿。画眉御墨擅风流，一笑当前玳瑁头。凤皇符瑞飞向里，加官进禄乐优游。
南乡子
作者：汤淑英
朝代：清

天气最无凭。乍雨还晴又做阴。时候困人三月也，清明。暗买韶光柳醵金。杯酒恣闲吟。寂寞春庭斗草心。院落昏黄帘幕静，沉沉。独坐谯楼又起更。
烟雨楼
作者：汤淑英
朝代：清
体裁：七言绝句

楼空面面绿波平，向晚轻舠试一停。隔岸烟生天际月，败芦渔火几星星。
菩萨蛮·题雨生叔父双湖婶母画梅楼图
作者：汤湘芷
朝代：清

冰肌玉骨神仙貌。画梅恰与梅同调。心迹喜双清。瑶台坐月明。仙姝分列院。下笔开生面。软语替商量。浓妆还淡妆。
挽郭嵩焘联
作者：汤炳机
朝代：清
体裁：联

贾傅之文，传于没世，羊傅之酒，信及外邦，赍志独千秋，海禁大开艰目暝；服官以前，不求惟旧，罢官而后，不干以私，交情淡一水，门墙未列亦心丧。
夷门
作者：汤然
朝代：清

夷门驻马立踟蹰，烈士遗踪尚有无。公子若非虚左骑，侯生祇合老穷途。风吹汴水孤村暗，木落秋城塞雁呼。日暮荒原何处望，千年颈血洒平芜。
临江仙·碧梧井
作者：汤煜
朝代：清

河汉迢迢秋夜永，碧梧影断溪烟。纸窗斜映月娟娟。数竿新竹粉，一枕旧山泉。自是萧疏孤馆寂，辘轳声转凉天。几行雁影落尊前，山空人迹少，松老白云连。
卜算子·寒食
作者：汤煜
朝代：清

极目柳条青，雨滴惊花睡。几处春莺不肯啼，闺梦浑如醉。但听竹敲风，空忆晴光媚。五侯池馆旧寒烟，芳草王孙泪。
清平乐·石桥明月
作者：汤煜
朝代：清

寻常闲步，素影当空堕。闻道仙人修玉斧，看画小桥烟雾。笙歌夜半楼头。松风响入山流。莫负此番明月，人生几度清秋。
满庭芳·夜坐
作者：汤煜
朝代：清

新月微明，澹风轻剪，移来花影多情。钟敲林外，几许暮烟横。谁道轻寒点破，怕黄昏、又是凄清。堪悲忆，西楼旧梦，可也到闲庭。凭栏高望处，苍茫一片，万籁无声。漫携尊独酌，沈醉三更。回首邯郸古道，当年事、屈指堪惊。愁肠转，听残画角，灯火夜初醒。
虞美人
作者：汤煜
朝代：清

荼蘼架上初香透，戏蝶惊花瘦。卷帘不觉日初西。试问隔林好鸟为谁啼。盈盈胜绿迷前浦，但见流莺过。知心同醉小窗前，只恐酒醒时候不成眠。
桃花源
作者：汤燕生
朝代：清
体裁：七言绝句

蓊蔚林深自湿衣，日含山气雾孤飞。因愁涧险无平路，遂令幽人去不归。
赭山怀古
作者：汤燕生
朝代：清
体裁：七言律诗

赤铸山头鸟不飞，上皇曾此易青衣。无多侍从争投甲，有限生灵但掩扉。五国城西边月苦，景阳楼下夜钟微。心伤莫唱淋铃曲，未得生从蜀道归。
粥裘行
作者：汤礼祥
朝代：清

朝解衣，暮解衣，三朝三暮复何有，但见眼前飒飒西风吹。西风吹，骨欲折，葛帔练裙踏冰雪。翁将何计回阳春，粥裘不顾妻孥瞋。黄县大布任携取，直视众身同一身。我对粥裘翁，重忆披裘客。千金买裘都不惜，欲赠歌童五陵陌。道旁冷眼空叹呼，白公大裘今已无。呜呼！白公大裘今岂无，愿君此心终不渝。
饥民船
作者：汤礼祥
朝代：清

饥民船，何连连，船头乞食船尾眠。自从六月遭大水，性命孤悬一船里。船有时而南，船有时而北，有时中流风怒号，大船小船行不得。行不得，泊何许？后村已过前村遥，浪花如雪泪如雨。泪如雨，无时休，安得黄河之水不向东南流。
和王元卓年兄南陔诗
作者：汤缵禹
朝代：清
体裁：七言律诗

邺中词客瘗荒烟，乱后幽时老仲宣。俊及半摧钩党后，山河已邈酒炉边。醉醒不敢分人我，清浊聊将寓圣贤。莫向兰亭谈往事，令人重感永和年。
重游东皋即事呈同游诸君
作者：汤聘
朝代：清

春水平堤一艇横，杏花深处话浮生。小桥隔岸时通马，细柳如烟不碍莺。谁抱素心轻富贵，我从醉眼识公卿。莫教风雨閒相迫，叶叶枝枝斗晓晴。
挽郭嵩焘联
作者：汤聘珍
朝代：清
体裁：联

为亘古辟四千余载未有功名，上窥草昧云雷，宏济时艰多创举；近闭户著亿百万言经世文字，莽煞湘城风雨，咨筹国计少耆英。
琐窗寒·题汤德媛《寒闺病趣图》
作者：汤芷
朝代：清

不恨偏愁，非慵似懒，恹恹终日。年华逝水，又是暮冬时节。倚妆台、双颦翠蛾，云鬟强整娇无力。正峭寒一阵，侍儿低语，夜来微雪。帘密休轻揭。怕见了梅花，怜伊瘦骨。葱尖拢袖，闲究还丹真诀。更多情、呵冰草书，几回鹿脯从人乞。待和风、吹暖兰房，共玩春宵月。
临江仙·春闺，集词调名
作者：汤莱
朝代：清

长忆江南春色好，杏花天气清明。红窗睡醒听流莺。满庭芳草碧，拂槛柳梢青。伤情羞睹双双燕，飞来庭院深深。隔墙风送卖花声。阮郎归未得，谁与诉衷情。
何满子·久雨
作者：汤莱
朝代：清

水阔蛙喧叠鼓，树凉蝉咽新音。草长当阶深浸绿，隔帘半壁苔青。才歇奔腾屋溜，又早滴沥荷阴。寂寂深闺人倦，风来午梦频惊。云暗只疑天欲暮，几回收拾停针。问天何事情重，时时珠泪常倾。
减字木兰花
作者：汤莱
朝代：清

图书秘府。丹黄姓字成文谱。月旦攸归。引领春风到竹扉。郢歌谁首。可许巴人幸列否。逸兴全消。翻愧新诗度玉箫。
减字木兰花
作者：汤莱
朝代：清

愧称仙李。敢将清照才同比。黯淡儒风。不羡轻裘骋玉骢。鹿车偕隐。避世韬光清梦稳。焉用文章。俚语何堪斗丽场。
减字木兰花
作者：汤莱
朝代：清

扇团如镜。瑶草光与冰壶映。写就蝇头。能洗闺中万斛愁。千军立扫。八斗才华争羡好。声望如君。浪说当年供奉人。
减字木兰花·丙辰冬日奉和孝威先生见赠
作者：汤莱
朝代：清

昔年闺阁。而今半是成萧索。陡觉愁生。小立闲阶畏语人。囊琴未束。好句忽传声戛玉。且向凭栏。展读频惊风雨寒。
卖花声·新晴，次韵
作者：汤莱
朝代：清

叆叇愁云，几阵朔风吹渺。频惊起、林间栖鸟。朦胧倦眼，见纱窗晴晓。对清光、倩妆须好。梅欹小院，淡日轻烟笼绕。徘徊处、花开尚早。欲邀春至，将寒威尽扫。又愁他、暗催人老。
忆旧游
作者：汤莱
朝代：清

夜深浑不寐，却对银蟾，故起新愁。遥怜当此际，梧桐清影，可为人留。惟问花香鸟语，春到倩谁收。只帘外青山，窗前流水，阅尽沉浮。休休。回首处，将一种凄凉，暂付庄周。叹胜地不常，早荒台馀垄，三径全休。纵使梦魂飞越，欲说也无由。料当年燕子，飞飞犹自觅南楼。
春风袅娜·隋堤烟柳
作者：汤莱
朝代：清

忆荒台旧苑，浪说隋朝。龙舟歇，管弦消。只沿堤剩有，残阳疏影，系人愁思，几许长条。嫩绿将舒，淡黄微改，二月春风似剪刀。晓雾低迷随古渡，暮云黯淡傍河桥。遥望三眠未起，临风学舞，浑一似、常折纤腰。眉锁恨，黛含娇。依稀欲见，愁重难描。塞外一声，征夫泪满，门前五树，隐士风高。骊歌送尽，任今来古往，兴亡不管，付与渔樵。
满庭芳·春闺，集美人名
作者：汤莱
朝代：清

晓雾非烟，朝云初霁，枝头开遍红红。莫愁春去，梨雪未飞琼。谁控双钩碧玉，见小小、檐雀窥栊。伤情处，无知小妹，琴操弄焦桐。东东。却浑似，琵琶写怨，箫管翾风。更莺莺歌啭，燕燕音浓。欲写丽春无计，正桃叶、飞下花丛。红桥畔，水流人静，清照碧潭中。
阮郎归·佳人斗草
作者：汤莱
朝代：清

群芳簇就绣云窝。垂杨金线拖。昼长无事莫轻过。相邀女伴多。行曲径，蹴凌波。娇情倚苎萝。杏钗输却奈他何。无聊强笑歌。
一剪梅·分咏随园诸景得因树为屋
作者：汤贻汾
朝代：清
体裁：词

万绿阴森一榻横。树上禽声，树底吟情。子龙应也妒先生，屋外花明，屋里樽盈。高隐难逃身后名。半世书城，千载诗成。牵萝不见影娉婷，落叶空庭，月白风清。
一剪梅·题陈曼寿梅窗觅句图，即以寄怀
作者：汤贻汾
朝代：清
体裁：词

瘦影疏疏阁绮寮。翠羽声调，玉雪香飘。闭门刻意事推敲，句写银毫，韵付琼箫。千里相思水一条。芳讯频劳，旧梦难抛。片帆好趁浙江潮，携了诗瓢，来话春宵。
一叶落
作者：汤贻汾
朝代：清
体裁：词

情漠漠。凭高阁。夜乌啼风竹间鹤。剪灯书易成，江风吹潮落。吹潮落。双鲤难轻托。
一枝春·千波新纳姬，取昌黎诗意嘱作小桃留花图，兼索赠句
作者：汤贻汾
朝代：清
体裁：词

宛转晴丝，碧栏畔、似把春情偷绘。群芳渐老，懊恨流年逝水。秋千院冷，但赢得、柳丝烟翠。浑不料、一点红情，相伴日长如岁。低徊漫同燕子。向芳阴轻掠，东风吹醉。多情最苦，怕惹雨风蕉萃。而今计稳，便身做、花幡遮卫。从问取、最小偏怜，甚人似尔。
一萼红·秋夕
作者：汤贻汾
朝代：清
体裁：词

透疏棂、只一丝秋气，凉意逼罗襟。纨扇尘凝，玉阶苔长，何人料理穿针。早断了、瓜红果碧，便梧桐、疏了几分阴。打叠今宵，添重小幕，添道孤衾。已是不堪愁病，怎望边雁落，尚去搜寻。掷碎金钱，听寒玉笛，知他几许伤心。任多少、笺长缄密，一番番、鱼雁会浮沉。坐尽一条残烛，独凭瑶琴。
一萼红·罗裙
作者：汤贻汾
朝代：清
体裁：词

步姗姗。爱柔纹似水，细响赤阑边。蛱蝶贪随，荼蘼易惹，赚伊几处流连。被一阵、东风偷展恁弓鞋、瑟缩怕人怜。知否销魂，斜阳透影，浅草拖烟。最忆银釭背解，更腰肢纤瘦，小立将眠。帘底逢时，花阴浣处，而今缕缕情牵。料付与、关心侍女，问石榴、颜色可如前。漫共青衫冷落，换尽流年。
一萼红·过湖口县
作者：汤贻汾
朝代：清
体裁：词

碧弯环。看一围城郭，宛转绕青山。雾阁凌虚，烟楼罨翠，几分桑柘田园。又三五、菱村藕市，有瓜皮、艇子下渔竿。无限湖光，汀花的的，水鸟关关。漫说莼鲈乡味，羡雕蚶镂蛤，比户堆盘。饭熟桃花，杯清竹叶，闲寻风月湖干。只不信、桃源鸡犬，也有人、管领作闲官。恁与欧盟鹭狎，肯挂吾冠。
一落索·塞上九日
作者：汤贻汾
朝代：清
体裁：词

此地也来重九。仅一城如斗。断云一片挟沙飞，更日暮、牛羊四走。岁岁萸囊菊酒。光阴轻负。登高今日更和谁，又岂待、悲秋瘦。
七娘子·题内子梅窗琴趣图
作者：汤贻汾
朝代：清
体裁：词

泠泠瘦玉纤纤指。深深绣幕悠悠思。画了眉山，烧残心字。百花头上春风至。江南本是春人地。高楼早筑香云里。冰雪聪明，漆胶情意。长共梅花婿。
东风齐着力·石华尝索写风雪入关图，未几而余乃出关，睹景怀人，情思何限，既为补图，兼寄此阕
作者：汤贻汾
朝代：清
体裁：词

猎猎关旌，呜呜陇水，此境悲哉。昔年向我，把酒述天涯。今日宁知我到，风兼雨、一骑谁偕。长城外，吟鞭冻折，冰面难揩。肠断白登台。孤负了、雁门四扇长开。几时入也，君又不重来。万里音书断绝，空凝望、白草黄埃。笳声里，君谙滋味，识我情怀。
丰镇观马市歌
作者：汤贻汾
朝代：清

斗鸡台北盘羊西，眼中青海与月支。骓駓骃骆骝騵骐，沙平草软十万蹄。穹庐月落光熹微，点点草头同敛棋。碧眼赤髯环不离。黄皮靴阔毡裘肥，鞍鞯精铁玄熊皮。翻身上马作马嘶，一人马前作奔敌。万马飞逐云烟移，一人殿后长竿提。口中马语无人知，天明霜露犹未晞。尘埃已塞谷与蹊。前群上桥后群继，万炮飞击蹄声齐。桥姚但用谷量马，一群一谷纷排挤。三駣八？杂牝牡，九良五驽兼黄骊。健儿入群马惊突，绳竿掣首施鞲羁。左腾右逸额尔敏，一堕不愁成肉麋。纷纷驵侩牵人衣，手指白黑呼与骑。默者凤臆鸣麟鬐，步者发电奔逾辉。千金百缗值不一，一顾再顾十倍奇。安能钩距得其实，以手作口讔可疑。氐郎割券乐奇羡，连尾不足书成嘻。世无薛公与非子，筋肉不识由人欺。乌孙突厥有谁致，致亦不过驽与疲。有唐八坊七十万，张公能事惟蕃滋。绳钩直曲岂能识，但取立仗何愁稀。籋云喷玉困辕下，老乌啄疮血淋漓。鞭箠刻烙厮养虐，速死不得徒歔欷。我虽相马胜董子，不明此中谁駃騠。荒山嵯嶪愁鸡栖，只求款段寻幽宜。垂鞭亸鞚穿花堤，幸免折髀即庶几。自朝至昃所见非，十驾九蹶无高低。殷勤剪刷是何意，帝闲方此徵雄姿。神奴却笑王湛痴，我痴已矣将安之。空将天马歌西北，不诵田家秧马诗。
丰镇观马市歌
作者：汤贻汾
朝代：清
体裁：古风

斗鸡台北盘羊西，眼中青海与月支。骓駓骃骆骝騵骐，沙平草软十万蹄。穹庐月落光熹微，点点草头同敛棋。碧眼赤髯环不离。黄皮靴阔毡裘肥，鞍鞯精铁玄熊皮。翻身上马作马嘶，一人马前作奔敌。万马飞逐云烟移，一人殿后长竿提。口中马语无人知，天明霜露犹未晞。尘埃已塞谷与蹊。前群上桥后群继，万炮飞击蹄声齐。桥姚但用谷量马，一群一谷纷排挤。三駣八𩡩杂牝牡，九良五驽兼黄骊。健儿入群马惊突，绳竿掣首施鞲羁。左腾右逸额尔敏，一堕不愁成肉麋。纷纷驵侩牵人衣，手指白黑呼与骑。默者凤臆鸣麟鬐，步者发电奔逾辉。千金百缗值不一，一顾再顾十倍奇。安能钩距得其实，以手作口讔可疑。氐郎割券乐奇羡，连尾不足书成嘻。世无薛公与非子，筋肉不识由人欺。乌孙突厥有谁致，致亦不过驽与疲。有唐八坊七十万，张公能事惟蕃滋。绳钩直曲岂能识，但取立仗何愁稀。籋云喷玉困辕下，老乌啄疮血淋漓。鞭箠刻烙厮养虐，速死不得徒歔欷。我虽相马胜董子，不明此中谁駃騠。荒山嵯嶪愁鸡栖，只求款段寻幽宜。垂鞭亸鞚穿花堤，幸免折髀即庶几。自朝至昃所见非，十驾九蹶无高低。殷勤剪刷是何意，帝闲方此徵雄姿。神奴却笑王湛痴，我痴已矣将安之。空将天马歌西北，不诵田家秧马诗。
临江仙·新婢
作者：汤贻汾
朝代：清
体裁：词

捧砚添香容易妥，屏边浅浅含颦。微长教剪旧罗裙。小名应不惯，红晕颊潮频。学挽抛家新样髻，工夫费了清晨。庭庭院院渐谙门。蝶儿偷伴扑，燕子隔花嗔。
临江仙·题拈毫美人
作者：汤贻汾
朝代：清
体裁：词

翠幕红亭人不到，睡馀娇撚霜毫。恹恹支不起纤腰。欲吟拚罢，欲罢又无聊。怎避屏南鸲鹆眼，书情书恨都瞧。待缄方胜寄谁遥。沉吟半晌，又付鸭炉销。
买陂塘
作者：汤贻汾
朝代：清
体裁：词

赚吟朋、几番载酒，平波相对如掌。调冰雪藕连宵书，秀句满城争赏。君莫让。消受了六朝、风月骚人长。红霞碧浪。正玉笛声中，竹帘影里，仙侣笑移舫。轻纨放，劝我荷筒桂酿。云和斜抱低唱。夭桃恁比倾城色，声价百花头上。增怅惘。听环佩玲珑、落日催双桨。深情海样。道家近西邻，易来易去，多病漫侬访。
倦寻芳·三江东轩落成
作者：汤贻汾
朝代：清
体裁：词

梅边窗矮，竹里扉斜，一望潇洒。扫地焚香，今日道书方把。瘦菊疏篱陶令宅，清泉峭石倪迂画。只檐前，欠芭蕉未种，雨声听怕。任今后、闲中忙煞，月夕花朝，诗兴难罢。到处吾家，何论市朝城野。便话桑田苔石上，频敲棋局松阴下。共邻僧，共渔翁、牧儿樵者。
凤栖梧·宿邯郸
作者：汤贻汾
朝代：清
体裁：词

脱却征衫先醉倒。肝胆平生，只向杯中好。几点城鸦空晚照。世无侠客名都小。十斛明珠争买笑。漫论丛台，何处非秋草。一顿黄粱餐不饱。荒鸡催别邯郸道。
初至三江
作者：汤贻汾
朝代：清

吏隐堪凭此处论，诗情已觉似潮奔。花源竹溆开孤戌，渔舍官庐共一村。草自帘前青到海，柳从桥畔绿通门。天教祇狎间鸥鹭，腰际须无束带痕。
十七日自东双寨冒雨至阳高县晤向大都尉即北抵长城宿守口堡
作者：汤贻汾
朝代：清

阳高潟卤地，晓雨断行路。一时十骑共还泞，马蹶人惊不相顾。野老相怜呼左右，出坎欣如释沈痼。南沙北沙屹相向，虎耳虎头聊识状。席帽翩翻泻长溜，山色谁能举头望。高城何岧峣，当天吹角回商飙。时平岁丰牛马贱，静与鸦鹊争场苗。前朝九镇三节府，阳和最当敌门户。牙兵部骑三千人，只听辕门槌大鼓。筑场六百步，种柳千万株。负{兰}抱弩亦雄盛，长城倾倒谁人扶。向侯老戎马，醉卧白登古台下，安危故是九牛毛。昔日战场今广厦，与君同是羽林儿，相逢血泪难禁垂。少年各努力，吾辈岂是支床龟。别君去上单于台，明朝会跨龙媒来。
十七日自东双寨冒雨至阳高县晤向大都尉即北抵长城宿守口堡
作者：汤贻汾
朝代：清
体裁：古风

阳高潟卤地，晓雨断行路。一时十骑共还泞，马蹶人惊不相顾。野老相怜呼左右，出坎欣如释沈痼。南沙北沙屹相向，虎耳虎头聊识状。席帽翩翻泻长溜，山色谁能举头望。高城何岧峣，当天吹角回商飙。时平岁丰牛马贱，静与鸦鹊争场苗。前朝九镇三节府，阳和最当敌门户。牙兵部骑三千人，只听辕门槌大鼓。筑场六百步，种柳千万株。负■抱弩亦雄盛，长城倾倒谁人扶。向侯老戎马，醉卧白登古台下，安危故是九牛毛。昔日战场今广厦，与君同是羽林儿，相逢血泪难禁垂。少年各努力，吾辈岂是支床龟。别君去上单于台，明朝会跨龙媒来。
十八日自守口历宏赐镇边镇川三堡宿古庙作
作者：汤贻汾
朝代：清

长城无尽处，我行无已时。十里或五里，堠火明参差。窟室似蠮螉，往来只狐狸。行经几城垒，寂无犬与鸡。但闻角声悲，又见风吹旗。少年慕远游，半老投边陲。时平贱戎马，诋挫怜微卑。岂知边塞士，如此其寒饥。窃禄三十年，回首惭轻肥。古庙读残碑，名字千罴虎。五堡旧藩篱，数世争门户。岂无豪杰人，俱作长城土。早知今日间，可惜从前苦。北斗在我南，我行向何许。夜深倚檐立，鸭咽闻鬼语。萧寥不成寐，念此感羁旅。羁旅犹可悲，生死况难去。何地无兵戈，偏此伤千古。
十八日自守口历宏赐镇边镇川三堡宿古庙作·其一
作者：汤贻汾
朝代：清

长城无尽处，我行无已时。十里或五里，堠火明参差。窟室似蠮螉，往来只狐狸。行经几城垒，寂无犬与鸡。但闻角声悲，又见风吹旗。少年慕远游，半老投边陲。时平贱戎马，诋挫怜微卑。岂知边塞士，如此其寒饥。窃禄三十年，回首惭轻肥。
十八日自守口历宏赐镇边镇川三堡宿古庙作·其二
作者：汤贻汾
朝代：清

古庙读残碑，名字千罴虎。五堡旧藩篱，数世争门户。岂无豪杰人，俱作长城土。早知今日间，可惜从前苦。北斗在我南，我行向何许。夜深倚檐立，鸭咽闻鬼语。萧寥不成寐，念此感羁旅。羁旅犹可悲，生死况难去。何地无兵戈，偏此伤千古。
十六字令
作者：汤贻汾
朝代：清
体裁：词

晴。几度黄鹂劝踏青。红楼闭，刀尺不曾停。
千秋岁·九日灵丘北城寺楼
作者：汤贻汾
朝代：清
体裁：词

僧楼侧帽。无限悲秋意。斜风细雨重阳例。穷边人自少，佳日秋馀几。倾绿蚁，吟朋且把黄花抵。无处思兄弟。肠断登高地。身又老，官如寄。全家霜角畔，双泪飞鸿底。乡万里，并无荒径归何易。
南乡子
作者：汤贻汾
朝代：清
体裁：词

抵死劝侬留。留也何曾得并头。对面相思谁得解，高楼。燕子输他几世修。不住响帘钩。碧月残时放下休。却又支颐帘外立，寒不。谁唤双鬟送翠裘。
南乡子·秦淮
作者：汤贻汾
朝代：清
体裁：词

春水绿平桥。十二红楼恋画桡。是处帘栊遮好梦，良宵。不劝金尊月不绕。魂也不禁销。燕别莺离暮又朝。兀自凭栏空吊古，笙箫。断送南朝六七朝。
南乡子·题画梅边士女
作者：汤贻汾
朝代：清
体裁：词

诗思在凭栏。妆镜初抛黛未干。翠袖禁风人独自，吟看。为伴梅花不畏寒。欲折一枝还。分付银瓶汲小鬟。细谱暗香成笛弄，花残。才放龙涎爇博山。
南浦·忆弟
作者：汤贻汾
朝代：清
体裁：词

征鸿望断，又愁心、万里到君前。见说思量江上，孤鹤伴归船。不住长吟短醉，算青山、几笏对闲官。怕鳜鱼滩险，者回书札，刚道布帆安。喜得阿宜初长，问何时、向我捋髭看。肠断黄云白草，费汝劝加餐。趁好而今梦里，任相逢、犹是旧容颜。念青灯无恙，白头何处对床眠。
卜算子
作者：汤贻汾
朝代：清
体裁：词

溪上小红桥，桥畔垂杨路。东是朱楼西画桡，郎待谁边去。昨夜雨兼风，断了门前渡。打叠吟笺寄不成，今夜郎看取。
卜算子·九江得琬君寄赠墨梅，即用自题元韵
作者：汤贻汾
朝代：清
体裁：词

一梦落春风，万里椷香雪。不定相逢在几时，别是黄梅节。别恨两纷纷，只共梅花说。嫁得林逋瘦一只，长是天寒日。
卜算子慢·秋夜
作者：汤贻汾
朝代：清
体裁：词

青灯助悄，翠管弄寒，秋思一襟难写。宵浅杯深，醉也不曾眠且。任风钟、雨柝愁城打。算只有、秋屏瘦影，见人挥泪盈把。记否偎肩话。共凤眼窗前，虾须帘下。不分天涯，花月竟无良夜。渐轻衫、褪尽薰笼麝。便做道、杨花漂泊，也年年有罢。
双双燕
作者：汤贻汾
朝代：清
体裁：词

莺楼鸳艇，算此处从来，好春长久。花开花落，休问云新雨旧。由着翠裙红袖，越衬得、水明山秀。也知朝暮风鸦，都把风流看够。才上平山堂后。又花影偏西，上船时候。红桥夜暖，灯月空明如画。若个歌残红豆。扶不住、恹恹中酒。且向柳底荷边，问去那门开否。
喝火令
作者：汤贻汾
朝代：清
体裁：词

中酒迎人懒，调鹦挽髻迟。开帘已是可中时。团扇羞看细字，前夜定情诗。斗草输裙佩，含毫褪口脂。堂前冷落赏花卮。姊去吹箫，小妹去弹丝。郎去红牙低按，侬去唱郎词。
喝火令·归帆
作者：汤贻汾
朝代：清
体裁：词

柳港昏鸦乱，江楼翠袖寒。一时飞箭下惊湍。准把归心望眼，收拾碧云端。琴鹤随人老，风波识路难。别时宁卜见时安。容易天涯，容易万重山。多少白头夫婿，未得到乡关。
喝火令·征帆
作者：汤贻汾
朝代：清
体裁：词

渺渺天涯梦，悠悠客子魂。忽迷烟雨忽迷云。去也不知何处，断雁楚江昏。招手知难见，高呼怪不闻。勾留望眼剩斜曛。肯把牙樯，系我藕丝裙。又怕东风无力，不会送归人。
四字令·秦淮感旧
作者：汤贻汾
朝代：清
体裁：词

花柔水香。楼高阁凉。春风一曲韦娘。是吴妆越妆。情天梦乡。愁城酒场。十年不到王昌。剩悠悠夕阳。
堂联
作者：汤贻汾
朝代：清
体裁：联

醉翁之醉，狂夫之狂，四十年旧雨无多，屈指谁为三径客；南岭以南，北海以北，千万里闲云自在，到头还爱六朝山。
声声慢·虎丘月夜
作者：汤贻汾
朝代：清
体裁：词

春船掠燕，灯阁攒星，笙歌队里流光。自小嬉游，总在七里山塘。白鸥近来难狎，算相知、只有鸳鸯。乘皓月，向千人石上，哭了真娘。依旧梨花在眼，记花边别泪，琼袂留将。不是莺啼，也怕好梦难长。漫提再来迟早，已如今、三十萧郎。春去也，问青山、知甚断肠。
声声慢·郑萱坪明经榕屋横琴图
作者：汤贻汾
朝代：清
体裁：词

清泉涤梦，素月流襟，个人冷吟无伴。幽意难消，闲与桐君缱绻。屏山佩环何处，渐春风、绿树吹暖。堪怅惘，任蓬莱易到，成连不见。漫问天涯踪迹，也华年抛掷，晓鞍宵店。断锦残纹，此外只馀一剑。关心旧时丝竹，误玉楼、几番欢宴。待抱了，去罗浮、去也不返。
壶中天·将别罗浮江，瀛涛道士以布衲相赠，慨然作此
作者：汤贻汾
朝代：清
体裁：词

蓬莱游倦，把筇枝，挑起蒲团飞步。布衲殷勤劳赠别，不似绨袍人故。破袂流云，素襟浣月，衣此无寒暑。松间石上，几回拾叶闲补。刚称鹤瘦腰身，半仙伴俗，混迹渔樵侣。痛饮悲歌今也罢，莫把泪痕留与。宫锦袍长，文犀带重，早付儿孙去。可应知道，袖中天地如许。
夜行船·过江
作者：汤贻汾
朝代：清
体裁：词

一夜扁舟轻鸟快。雁飞来、个侬先在。谁道船头，杏花十里，春更先侬待。翠幕红栏烟柳外。箫声近、别愁堪解。佳约频更，见时应恨，拌下裙边拜。
天香·王梦楼太守招饮观家乐作
作者：汤贻汾
朝代：清
体裁：词

城掩寒潮，堂铺暖月，琼筵正围箫管。年少贪欢，知音爱密，一醉一回春短。□髯轩举，任绣袂，轻风飘转。几度歌阑，又竹帘、烛枝偷换。多时漏声怕断。漫纤纤、玉杯擎劝。羡氍毹亲教，东山妙选。赢得香罗题字，只醉草、欹斜怕君看。十斛明珠，缠头不算。
好事近
作者：汤贻汾
朝代：清
体裁：词

小病郁春心，心碎一庭疏雨。红豆谁能剖得，把相思剖去。归期稳在菊花天，缄书漫相许。只怕蒲帆生懒，费高楼凝伫。
好事近
作者：汤贻汾
朝代：清
体裁：词

绣罢踏青鞋，历日呼郎替拣。又怕阴晴未准，见阶前蚁乱。几回裙带荼蘼罥，扑蝶凭阑看。还向花边轻放，念一生双惯。
好事近·桂林别弟峻钦
作者：汤贻汾
朝代：清
体裁：词

云里一枝筇，十日不曾游倦。只道桂林山好，甚将人隔断。雁门关外雁孤飞，此去几时见。莫把梦魂相访，怕路长宵短。
小重山
作者：汤贻汾
朝代：清
体裁：词

凤眼窗前消息空。见时容易甚、梦儿中。日长绣幕捲东风。谁在也、翠被撇薰笼。何处玉丁东。原来寻女伴、绣芙蓉。也知有意可怜侬。花间过、不见蹙眉峰。
少年游·扬州约内子偕归
作者：汤贻汾
朝代：清
体裁：词

抛书孤坐，对瓶花、笑语邻家。薄被春寒，小窗灯烬，依约似天涯。明朝准备归程急，携手七香车。一片鹃声，几番风信，悄悄别离他。
广灵北山
作者：汤贻汾
朝代：清

北山好丛薄，蔽路何萧椮。梢云适天籁，积翠延幽禽。山居人事间，闭户寒森森。亦携白木镵，陟巘斸苓蔘。苦无翁子斤，槎蘖横相侵。岂知此山腹，有宝纷埋沈。磊落璞如䃜，其社称黑金。或疑娲皇余，兼补地轴深。又疑司寒主，所藏恒固阴。地近玄都玄，人似黔雷黔。孱儿皆五丁，壑谷穷千寻。作下骇行路，砰訇闻壮音。讵如西凉夷，百条同赆琛。取余用之遍，生灭无古今。常嗤焦孝然，济人徒苦心。更怜朱隐士，茧足疲高岑。兹岩有烂柯，无客珍焦琴。只防釜鬲虚，不见连旬霪。空山愁煮木，惆怅此乔林。
忆旧游·黄研北明府松江蟹舍图
作者：汤贻汾
朝代：清
体裁：词

记九峰烟外，二陆家边，我是游频。最爱湖光净，向蘋村柳岸，欲结鸥邻。谁知片帆飞去，未识隐居人。叹今日天涯，披图感旧，同梦菰莼。闻君画图里，惯独醉持螯，吟倚柴门。烟水生涯淡，任笭箵风雨，灯火黄昏。监州奈何相妒，富贵亦浮云。愿补网引竿，从君风月三泖分。
忆王孙·怀江上旧游
作者：汤贻汾
朝代：清
体裁：词

可惜一江花月老。算有梦、春潮同到。海棠知否会思侬，记种汝、当年小。桃源自是扁舟杳。叹尘满、青鞋席帽。一竿留得旧波痕，做今日、相思料。
忆秦娥
作者：汤贻汾
朝代：清
体裁：词

鹦哥巧。声声唤道花朝了。花朝了。踏青期近，凤鞋成早。去年女伴今年杳。眉山已有檀郎扫。檀郎扫。菱花应念，个人难道。
忆萝月
作者：汤贻汾
朝代：清
体裁：词

倚栏人独。谁坠搔头玉。唤取侍儿笼花烛。惊走一双鸲鹆。罗衣点点流萤。冰肌渐渐凉生。侥幸名题团扇，深宵犹傍卿卿。
念奴娇·周石苔鹤立别驾将之皖中
作者：汤贻汾
朝代：清
体裁：词

那时相识，正东风吹散、柳花如雪。已悔盟鸥吾未早，争又匆匆言别。待过中秋，看君策马，别字如何说。从今忆着，教人不看明月。赢得几日离筵，酣歌醉舞未解心头结。宦海颠风当断渡，漫向中流击楫。鹤要将雏，乌须哺母，搔首添华发。香花墩畔，子规日夜啼血。
念奴娇·宋芝山广文访王千波徵君幼海明府于华下故居，为作陶园话旧图。徵君兄弟属题于并门，以予与芝山亦有一日之雅也
作者：汤贻汾
朝代：清
体裁：词

桃园何在，怪藤笺三尺、白云飞起。岳色当门杯在手，羡尔烟霞生计。花下棋声，竹间琴韵，窃听都非易。几时款段，看山竟到图里。共道今日天涯，酒龙诗虎，莫过难兄弟。屈指纷纷投辖客，白鹤亭前宁记。老去羊求，别来松菊，动手萍蓬泪。匆匆今古，又谁长共天地。
念奴娇·题秋灯伴读图
作者：汤贻汾
朝代：清
体裁：词

秋心无着，悄房栊、却向夜灯收束。雁苦蛩悲都莫问，肯爱敲枰吹竹。香冷金猊，风残铁马，街鼓笼铜促。锦屏人困，奈伊辛苦还读。且便钗股挑檠，鹔鹴检点，为制冬郎服。刀尺声寒书韵婉，学语童乌听熟。卷底花绒，针尖仙蠹，怎到旁人目。月明庭院，此时谁正幽独。
拟归白门
作者：汤贻汾
朝代：清

纳纳乾坤落落人，几时能得白鸥驯。一船秋冷琴书鹤，万里身归老病贫。清梦已从天姥别，冻乌休望纥干春。汝南耆旧知谁在，车服无惭故里邻。二仲遥怜散若萍，还家凄绝借都亭。妻孥总历羊肠险，花月宁教犀首醒。春水鲥鱼三月白，秋风天阙六朝青。平生游侣焦琴在，尘鞅劳劳且暂停。
拟归白门·其一
作者：汤贻汾
朝代：清

纳纳乾坤落落人，几时能得白鸥驯。一船秋冷琴书鹤，万里身归老病贫。清梦已从天姥别，冻乌休望纥干春。汝南耆旧知谁在，车服无惭故里邻。
拟归白门·其二
作者：汤贻汾
朝代：清

二仲遥怜散若萍，还家凄绝借都亭。妻孥总历羊肠险，花月宁教犀首醒。春水鲥鱼三月白，秋风天阙六朝青。平生游侣焦琴在，尘鞅劳劳且暂停。
摊破丑奴儿·丙午秋，秦雪舫耀曾，孙月波麟趾，张啸峰鸿卓，周香初纶涣，将剑人敦复，殷岘云慈祐，雷约轩葆廉，随园雅集招余，未赴，翌日，诸君以词见寄，调此奉和
作者：汤贻汾
朝代：清
体裁：词

仓山故是风流地，一座诗城。割据谁能。此日群仙拔帜登。也啰，花月好、正秋清。年来洛社鸥盟散，筇屐齐停。老病还增。输与他人醉绿醽。也啰，花月好、正秋清。
摊破浣溪沙
作者：汤贻汾
朝代：清
体裁：词

团扇初捐枕簟冰。西风吹恨满江城。鸿雁多应羁旅客，是前生。险韵吟安妨短梦，愁霖听断黯孤灯。瘦影秋窗相对默，一更更。
摸鱼儿·吉安舟中寄董小狂
作者：汤贻汾
朝代：清
体裁：词

念江乡、肥樱瘦笋，玉缸一碧春酿。羊求都作天涯客，今雨更谁酬倡。频引望。算鹤伴琴边、夙约真难忘。双鱼来往。任万语加餐，千言努力，知否尚无恙。销魂甚，后会都成虚诳。几时才脱尘网。蛮花仡鸟思君句，空补君家屏障。知冷况。竟三百青钱、不挂游山杖。章江江上。讶落月谁边，谪仙何处，一梦涉波浪。
摸鱼儿·题屠琴坞庶常耶溪渔隐图
作者：汤贻汾
朝代：清
体裁：词

问何人、苎萝村畔，一竿闲钓春水。朝衫便许从容脱，可有蓑衣笠子。闲似此。怕小小瓜皮、未了屠鲸事。芦花风里。任渔弟寻来，鸥兄约去，沽酒也应系。长安市，话尽耶溪乡思。掉头今日谁是。蓉湖一片伤心碧，我亦商量归计。归也易。甚张翰鲈鱼、不抵陶潜米。披图重记。记昔日波心，柳竿长啸，风浪等儿戏。
摸鱼子·清明日灯下
作者：汤贻汾
朝代：清
体裁：词

料伊人、玉钗卸去，镜台犹自慵倚。春来例有零星病，怎更腰肢愁细。宁不记。那点检征衣、无语销魂际。几丝清泪。待睡暖寒衾，鸡声又警，何处梦儿里。无端笑，夜夜灯花报喜。平安只字无寄。桃花红到清明节，不似江南天气。归也易。奈苦苦相需、几斗渊明米。相思滋味。念绣榻瓶花，待儿娇女，都有断肠意。
文丞相松风炉歌
作者：汤贻汾
朝代：清

我生金石耽成癖，况此忠贞手遗泽。妙非九层非七宝，三片昆铜制奇特。合如敦彝散瓴甓，小承铛杓大釜鬲。双环日月静旋转，三角蓬壶耸屴崱。松风古篆题文山，劲笔非同郑苗刻。并州市儿爇马湩，到眼惊看古色碧。嗜古人希问价廉，典琴适得八省陌。归来棐几感徘徊，出示骚人欣拂拭。可怜天水金瓯失，余焰无人延火德。死灰一息赖公存，热血忠肝千载赤。平生故物剩琴砚，五百年来人爱惜。此虽流落尚依然，不共铜驼没荆棘。昔公作此傥有意，此物从来节不易。象取既济志防患，刚德终期鬼方克。岂知妇茀竟丧亡，厥象凶占离日昃。铮铮肯共焦头额，义之所在汤火即。零丁海水酌难堪，板桥樵餐乞不得。剑淅矛炊几生死，齧雪吞毡终铁石。区区此物同公身，不坏流传至今赫。流传万古人人识，莫更摩挲三叹息。生难赤手和海羹，死愈黄冠炼丹液。相逢且用忧烦涤，活火清泉手亲炙。松枝槐叶拾添薪，鹁鸽胡桃不堪忆。飕飕尚作清原风，习习从生玉川液。念尔从公经几年，幸离土室犹燕北。西台如意桥亭砚，各有声名尔胡默。为尔悲歌泪似泉，归来好共江南客。
明月生南浦
作者：汤贻汾
朝代：清
体裁：词

莲叶舟轻和鹤载。流下前溪，昨日桃花在。谢却人间诗画债。萧然一笠烟波外。信口闲吟鸥鹭解。绿柳村边，自把新酤买。醉便横眠无挂碍。醒来已是斜阳矮。
望江东
作者：汤贻汾
朝代：清
体裁：词

凭暖红阑言未绝。为今是、分离日。鸳鸯那得化蝴蝶。便离了、烟江阔。编郎可是心肠铁。恁抵死、催桃叶。只愁月落又潮入。怎不许、潮回别。
木兰花慢·喜内病起
作者：汤贻汾
朝代：清
体裁：词

看梳头罢了，环佩响、绣窗边。报楼角堂东，柳丝风悄，今日晴暄。轻衫。再添半臂，尽双鬟、偎护出屏前。乍怯回廊日色，还嫌曲径苔钱。西园。春又销残。今见也、蓦凄然。道一岁、花枝不曾经眼，恁地阑珊。都因玉郎游远，把相思招得病魔缠。却笑郎今腰带，还因卿病新宽。
柳梢青
作者：汤贻汾
朝代：清
体裁：词

碧玉帘栊。听莺时节，人在东风。茶熟廊前，日斜楼角，才画眉峰。柳影隔断尘红。万绿里、春心暗通。绣幕针停，小窗吟倦，多分思侬。
水龙吟
作者：汤贻汾
朝代：清
体裁：词

带围怪底新宽，几宵风雨将秋到。香寒燕幕，烟迷蝶径，往来人少。筝雁无声，钗鸳有梦可堪凄悄。恨兰釭多事，纱窗只影，为打就、相思稿。本是心情潦倒。浪生憎、砌虫檐鸟。几回乘醉，寻丝觅竹，犹同年少。花底风裙，樽边波眼，甚时忘了。怕今生无分，成仙蓬海，把情缘扫。
沁园春·旧被
作者：汤贻汾
朝代：清
体裁：词

蜀锦堆霞，吴绵捲雪，多年象床。认芙蓉浅淡，犹迷芳魄，凤鸾憔悴，久阅柔乡。红浪翻时，青灯黯处，几许酣情个里藏。堪怜惜，剩数重娇晕，一段温香。也曾肠断萧娘。记酒醒和衣拥夜长。又绣馀斜倚，寻思旧梦，薰成空展，孤负新凉。驴背囊尘，蓬窗偃雨，断送华年更可伤。寒如铁，尚朝衙恋住，秋病遮将。
法曲献仙音·岱宗遇雨宿南天门
作者：汤贻汾
朝代：清
体裁：词

岚翠薰衣，松涛洗耳，一路凉侵肌骨。上几重天，拨千层雾，今朝也还兴发。喜五岳，初游起。吟情一时活。雨声泼。怕迢迢、屐摧筇折，乍阊阖、呼开玉仙齐接。何处足高眠，直商量、曳倒秦碣。明日阴晴，问天鸡、知否能说。待看看天下，速把乱云收拾。
浣溪沙
作者：汤贻汾
朝代：清
体裁：词

亚字栏前月怕明。相逢长记柳边亭。断肠池馆断肠情。依旧好花红月月，可堪愁鬓白星星。见伊除是化黄莺。
浣溪沙
作者：汤贻汾
朝代：清
体裁：词

珠箔香车半面逢。踏青时节恨匆匆。无双亭畔梦魂中。春水一痕如意绿，回阑几曲断肠红。画船才傍水楼东。
浣溪沙·随园雅集次主人袁薇生韵
作者：汤贻汾
朝代：清
体裁：词

秋在君家野鹤知。龙山高会好先支。病馀乌帽不禁吹。瑟瑟残荷池上雨，萧萧疏柳鬓边丝。芙蓉能艳几多时。
浪淘沙
作者：汤贻汾
朝代：清
体裁：词

弦管旧楼台。满地松钗。惊鸿过影怅瑶阶。十二阑干风露冷，环佩归来。遥夜怆吟怀。雁声蛩哀。芙蓉犹对镜奁开。虚幌愁人秋梦短，清泪频揩。
浪淘沙·偶书蕉叶上
作者：汤贻汾
朝代：清
体裁：词

诗梦碧迢迢。春去花梢。故人长是信音遥。几度芭蕉书欲寄，痴被人嘲。得句懒推敲。情自无聊。鬓丝愁对绿云娇。一枕飔凉蝴蝶病，雨又潇潇。
浪淘沙·周暧姝夫人修梅图
作者：汤贻汾
朝代：清
体裁：词

珍重玉阶寒。香雪吟看。前生种下此生缘。只怕来生还是我，翠袖琅玕。仙佛欲修难。可奈尘衰。不嫌寂寞是婵娟。修到梅花休嫁了，古鹤空山。
浪淘沙·宿桐城山家怀素山，素山，桐城人，携家官岭南有年矣
作者：汤贻汾
朝代：清
体裁：词

如此好溪山。底不休官。几家茅屋白云间。我是劳人频过此，算替君还。亦自有乡关。盍挂吾冠。也知当局即旁观。怎把并州千万里，当作家看。
浪淘沙·有写香山斜倚薰笼坐到明诗意者题者甚多予亦继声
作者：汤贻汾
朝代：清
体裁：词

莲漏滴心头。烬了香篝。梦还招拓梦都休。三十六宫春夜永，谁是无愁。薄命几生修。岁月如流。吟成团扇向谁投。不及鸡人工唱晓，筹到龙楼。
浪淘沙·题钮西农福畴听秋吟馆图
作者：汤贻汾
朝代：清
体裁：词

叶落满亭皋。天宇萧寥。诗人独夜静无聊。学个寒蛩吟不断，秋上眉梢。切莫种桐蕉。风雨难消。年年愁瘦沈郎腰。檀板金樽何限好，花月春宵。
渡江云
作者：汤贻汾
朝代：清
体裁：词

霎时舟鼓动，风旌猎猎，海客罢离觞。万里归程，天海渺茫茫。多情鲛泪，恐化作、蜃雨凄凉。漫回首、皇华景物，几度赴天阊。思量。蓬莱宫阙，柳雪花阴，到鸡林细讲。忍忘却、疏狂都护，曾伴梯航。舶趠风高从此别，便相思、知我何方。怕我也，梦魂难到扶桑。
满庭芳·答扬州故人
作者：汤贻汾
朝代：清
体裁：词

踏翠鞋松，辟尘麈软，行行曲径回栏。花偎竹伴，随处自寻欢。不断莺簧蝶拍，须胜是、管咽弦喧。扬州月，于今几许，分到一江宽。难瞒。我本是，狂嵇贫阮，瘦沈愁潘。论祖楫刘鞭，有甚心关。只是消消遣遣，便过了、暖暖寒寒。频啖了，中秋月饼，重九蟹尖团。
满江红
作者：汤贻汾
朝代：清
体裁：词

雨少风多，春残也、薄寒无那。算几度、将归未忍，欲眠还坐。诗到无题偏有恨，他虽小梦都逢我。怕樱桃、采摘不教休，莺儿饿。划一桨，萍分破。吹一笛，花飞过。陌头人可奈，玉鞭频堕。池馆惟凭花作主，天涯空要人添个。奈何时、除是漫声歌，无工课。
满江红 其一 题吴石华孝廉小照即书桐华阁词草
作者：汤贻汾
朝代：清
体裁：词

玉树亭亭，休只羡、粉郎年少。曾历尽、骚湘艳洛，雄秦侠赵。秋水聪明生在骨，春花富贵天然貌。怎潘愁、沈瘦一年年，生潦倒。其山上，幽居悄。荔村里，良田绕。尽柴荆深掩，尘飞不到。弹铗登楼君试省，牵萝倚竹人将老。漫风轮、雨楫一年年，仍潦倒。
满江红 其二 题吴石华孝廉小照即书桐华阁词草
作者：汤贻汾
朝代：清
体裁：词

鱼姊珠娘，唱不尽、桐花新曲。生怜杀、藕丝肠细，断时难续。金屋银屏春似梦，红牙翠管人如玉。便三分、罗绮七分愁，风流足。功名贵，凡夫福。神仙寿，愚夫欲。只骚坛清冷，我堪驰逐。燕颔鸢肩终有老，鸥朋鹭侣从无俗。更何人、能结墨因缘，同歌哭。
满江红·节妇邢夫人挽辞
作者：汤贻汾
朝代：清
体裁：词

镜破鸾分，三十载、贞心雪皎。堪叹息、兰阶寂寞，萱庭衰老。清漏沉沉芦被冷，残机轧轧糠灯小。算花边、双燕月边鸿，皆愁料。寡鹄怨，何人晓。原鸰痛，何时了。剩空庭古柏，翠烟寒绕。碧草难埋黄土恨，冰蚕怎遣朱弦好。记铛旁、辛苦爇吟髭，难重道。
满江红·送江东五素山参军
作者：汤贻汾
朝代：清
体裁：词

一晌伊鸦，人去也、夕阳愁白。从此后、潇滨湘口，怕无消息。荔熟荷香嘉会杳，鱼踪雁迹长秋寂。便平安、日寄一封书，终相忆。扬州梦，平山客。时光迅，欢场易。自情天推堕，别愁非一。杨柳楼心鹦鹉恨，芙蓉江上鸳鸯泣。漫篷窗、独坐苦思量，天南北。
潮州凤凰台
作者：汤贻汾
朝代：清

古榕阴里屐痕微，百折危阑入翠微。泽国春深烟雨合，荒台草满杜鹃飞。孤舟万里谁轻到，二水三山我欲归。似听秦淮歌管动，湘桥镫火映江矶。
点绛唇
作者：汤贻汾
朝代：清
体裁：词

秋思如何，一肩风露焚香坐。碧云吹破。桐叶裙边堕。庭院无人，但听飞鸿过。情无那。嫦娥知我。谁共瑶琴和。
独酌江月亭对圌山
作者：汤贻汾
朝代：清

日坐高亭对两峰，几年丘壑在心胸。不知绝顶何年寺，说有前朝几树松。满地飞云将落叶，过江疏雨带清钟。年来北海无佳客，剩与青山笑酒龙。
玉漏迟·仁和孙兰友夫人祐儿妇母也名云鹤，姊碧梧名云凤，并工诗古文词。碧梧集已剞劂，兰友仅梓听雨楼词，其女弆其遗诗丐余内子釐定，因题其后
作者：汤贻汾
朝代：清
体裁：词

西窗银烛夜，雨声凄断，遗编同校。咏絮才名，传自掌中娇小。半世车尘帆影，多只似、男儿怀抱。原是少。清才艳福，几能兼了。可惜姊妹花枝，便絮分萍别，被风吹杳。万种伤心，都在一囊残稿。肠断灯前爱女，是句句、当年吟教。珍重好。云笺漫同花稿。
玉漏迟·孙娴卿云鹇夫人停琴伫月图
作者：汤贻汾
朝代：清
体裁：词

暮禽栖尽了，铜环静掩，园林清悄。独下瑶池，自把玉琴闲抱。耐得罗襟露冷，向宝鸭、浓熏龙脑。莲漏杳。秋心一片，问谁知道。只有月姊多情，惯碧槛红窗，伴侬娇小。又恐霜鸿，多事，带将愁到。不忍重寻旧梦，算青断、裙边春草。同调少。朱弦暗怜人老。
玉连环·嫦娥奔月图
作者：汤贻汾
朝代：清
体裁：词

翩珊不用青鸾跨。去兮堪讶。几时碧落寄相思，莫把月轮还射。桂花香彻清寒夜。有谁来也。君王不及李三郎，犹把霓裳偷下。
玲珑四犯·将之粤东重题秋江罢钓看子
作者：汤贻汾
朝代：清
体裁：词

一桁青山，被几阵西风，吹向何处。极目浮云，一领敝裘尘土。昔日欸乃扁舟，是那个、钓人移去。念白鸥、不甚关情，只在夕阳闲步。而今底又从容忆，叹鸿泥、新又成故。风波便把纶竿掷，不及药锄樵斧。漫羡赤手屠鲸，任片帆、碧空飞渡。笑这番、蜑雨蛮烟，怎伴泣珠鲛户。
琐窗寒·客感
作者：汤贻汾
朝代：清
体裁：词

怕理蕉桐，倦拈斑管，悄然无那。催愁风信，催到胆瓶花朵。算年华付与生离，好春好夜轻抛过。便寄与双鱼，归期满约，并非真个。念我。颦眉坐。问妆阁莺边，几番梦破。空斋斗大，兀自屏南砚左。竟相思不许人提，侯门翻把萧郎锁。尽新词谱出酸心，小红歌弗妥。
琴隐园漫兴
作者：汤贻汾
朝代：清

间门萧寂许罗禽，幽径惟凭蛱蝶寻。四海交游三绝艺，卅年贫贱四知金。奚童暖榻晴开卷，稚女镫窗夜课琴。何暇更将陶甓运，正多花事上春心。
甘州·庐山天池作
作者：汤贻汾
朝代：清
体裁：词

狂猿猱扶我万松头，立脚怕难牢。笑飞云隙里，浮图矗立，与我争高。长啸文殊台上，空碧答笙箫。且短衣宽笠，拜了仙曹。一掬天池清冷，把十年尘面，净洗今朝。便闲骑白鹿，先赴赤松招。记依稀、远公庐舍，本前生、同社旧朋交。归来也、劝今生休更，挥手溪桥。
百字令
作者：汤贻汾
朝代：清
体裁：词

碧天无际，看征鸿过尽、苕南弁北。自古骚人来往惯、此是诗天酒国。烟雨汀洲，斜阳楼阁，偏有伤心客。笛声凄怨，不堪回忆当日。须信过眼浮云，无穷代谢，后视今犹昔。但问题图谁尚在，只剩几痕残墨。清泪难收，芳魂易断，何必曾相识。及时行乐，眼前如此山色。
百字令·壬辰正月于役吴兴故人相逢，无日不醉，倚声纪事，留谢郑雪堂副戎、周贞木太守、杨龙池、徐侣樵两大令，吴伯勤少尹，兼志别怀
作者：汤贻汾
朝代：清
体裁：词

扁舟冲雪，乍新年过了、寒梅未放。六七年来频到此，剩有故人三两。白发饶谁，青山笑我，仆仆犹尘网。把茅难得，万间心厦徒广。堪叹满眼哀鸿，雀穷鼠尽，廉吏愁相向。饥鹤应无馀粒饲，腊酒先惊履响。昨夜西园，今朝东阁，何忍平原畅。多情拚别，玉湖难变春酿。
百字令·汪小米孝廉松声池馆勘书图
作者：汤贻汾
朝代：清
体裁：词

松心共订，记论文池北、留连尊酒。忽地涛声清到耳，一幅新图入手。笔自飞花，书还扫叶，窥左苍髯叟。问奇析奥，一时名士低首。愧我半世风尘，牙签未触，俭腹惭孤陋。君是他年天禄客，事业今生不朽。史局分修，经筵进讲，才子呼元九。金莲烛艳，那时添个红袖。
百字令·雷约轩以陈迦陵填词图石刻拓本属题，爰赋此解
作者：汤贻汾
朝代：清
体裁：词

牛腰画卷，算才人簿牒、有神呵护。髯也仙乎追玉局，人诵大江东去。茂苑春心，梁园客梦，收拾销魂句。十年红豆，种将仇恨如许。昔日湖海飘零，云郎宛转，得似图中女。吹破情天箫一管，凤背怜伊风露。花月三生，楼台七宝，剩下残缣蠹。风流一代，有情同此千古。
百字令·题张南山孝廉海天霞唱图兼书其词集
作者：汤贻汾
朝代：清
体裁：词

唱霞渔者，恁襟怀直似、海天空阔。万里潮平烟尽处，遥指中原一发。蜃市忙闲，鲸波喧静，过眼都休说。一声高唱，六螭扶起红日。忆昨海上携琴，知音遍访，见汝心偏折。鱼姊珠娘偷绝调，共把珊瑚击节。海雨晴时，天风断后，醉脸丹霞热。鱼龙夜定，更休横竹吹裂。
百字令·题石敦甫司马松菊犹存图
作者：汤贻汾
朝代：清
体裁：词

年年依旧，是马头山色、天涯芳草。书剑风尘嗟老大，浪迹真同飞鸟。此地逢君，故园何处，画里林亭好。子规听倦，祗应诗梦归了。谁识张俭无家，江湖满眼，百口怜鸿爪。也待商量锥立地，只怕青山笑倒。松下横琴，菊边漉酒，输与柴桑老。结邻难必，幅巾他日寻到。
相见欢
作者：汤贻汾
朝代：清
体裁：词

归来不卸新妆。倦眠床。绡帐分明、一半露红裳。鹦哥唤。谁偷管。闭纱窗。相见除非、月上独乘凉。
相见欢·杨花
作者：汤贻汾
朝代：清
体裁：词

被他搅乱离肠。闭纱窗。不道丝儿气力、恁清狂。红楼畔。秋千院。太匆忙。好是飘零、飘不到他乡。
眼儿媚·红桥
作者：汤贻汾
朝代：清
体裁：词

桃花如面柳如腰。画舫集红桥。一楼灯火，满湖明月，彻夜琼箫。平山堂外春如海，春梦几时销。莺莺燕燕，风风雨雨，暮暮朝朝。
答友人论画
作者：汤贻汾
朝代：清

老雨胸中画一幅，南海以南北岳北。平生嗜画故眈游，须鬓将无笔头黑。三晋云山落吾手，盘礴惟酣王黑酒。西园死后竟无人，耳鉴徒多寒具友。友中马盛最称神，并有屠朱华孟陈。十年一别半生死，砚前不见西山春。扬州张镠奚毕替，云间复园万李契。张黄吕谢岭南豪，杨戴金袁游客最。更从方外得三人，吏隐中间亦逢四。其余画友尚纷纷，屈指寰中难悉记。群公大半诗酒星，不断青山屐底青。手涂脚蹴尽生气，不比俗工徒绘形。形神之间判今古，慧悟从心不能语。天机急电失难追，王宰空劳李徒苦。君虽读书少游历，万卷安能从笔出。到眼云烟且静看，师人不若能师物。金奁玉轴悉尘腐，各有灵台一方血。文章如面不须同，同便非吾万事一。君今学画先学痴，痴是专心别无说。虎头子久工痴人，何事不痴能得绝。君痴但取娱情休，袜材龌龊金带羞。不朽休凭数张纸，男儿自可致千秋。
维扬访旧
作者：汤贻汾
朝代：清

片帆重到绿杨城，落落晨星感旧盟。厄闰黄杨贫宦境，回甘谏果故人情。鬓丝禅榻消春梦，花幔茶樯听玉笙。倒载青骢谁更识，红楼犹记酒狂名。
苏幕遮·团扇
作者：汤贻汾
朝代：清
体裁：词

掩丹唇，遮皓齿。堕月怀中，凉意罗襟里。瞥过花阴窥子细。诗是侬题，画也侬名字。旧欢娱，新弃置。且莫悲秋，秋亦无多子。已悔团圆圆到底。珍重钿箱，盼到薰风起。
苏幕遮·湖上春寒简小米
作者：汤贻汾
朝代：清
体裁：词

画桥边，垂柳下。一桁珠帘，香雾凝兰麝。偿了千金风月价。不上兰桡，不爱花骢跨。课三馀，吟五夜。坐卧书城，相对人如画。好听银筝挥玉斝。莺啭花南，春去墙东也。
蓦山溪·旅夜
作者：汤贻汾
朝代：清
体裁：词

东西马首，到处怜鸿爪。傲不受人知，谁问我、少孤客早。荒村茅屋，掷笔酒初醒，风料峭，人清悄，断雁将愁到。学书学剑，付与英雄笑。壮志未能成，漫回首、长安古道。狂歌痛饮，流水逝年华，何时了，弹乌帽，一夜教人老。
虞美人
作者：汤贻汾
朝代：清
体裁：词

玉骢认得门前树。门里人非故。不因鹦鹉唤煎茶。谁识小红名字、是名花。画堂捲起三重幕。只怕东风恶。劝伊莫对柳花愁。轻薄还曾、日日到妆楼。
虞美人
作者：汤贻汾
朝代：清
体裁：词

落花时节君何去。且在侬家住。累君辛苦画双蛾。还是秋千、还是听侬歌。泪痕点点红罗袖。怜否人消瘦。楼前解去木兰桡。怎又门前、偷系玉骢骄。
虞美人
作者：汤贻汾
朝代：清
体裁：词

西风裙带无人见。拜月归来晚。穿花避月过秋千。知是隔花偷眼、是谁先。双鬓唤整灯窗课。好夜拚清坐。个人只道不情痴。却是相思两字、怕人知。
虞美人·不寐
作者：汤贻汾
朝代：清
体裁：词

眠时已是寒灯烬。好梦知无分。雨声声又漏声声。翻恨邻鸡、不肯早些鸣。征鸿不识相思字。尽把音书滞。万千心事九回肠。为甚光阴、独到五更长。
虞美人·其一
作者：汤贻汾
朝代：清
体裁：词

玉箫吹破相思梦。独夜寒衾拥。万言千首悼亡篇。不信重泉、无路寄鱼笺。生绡算了空房伴。肠断春风面。千金难觅返魂香。拚把逋仙、让与玉梅双。
虞美人·其二
作者：汤贻汾
朝代：清
体裁：词

丝儿气力恹恹病。强起妆台凭。不知甚日过清明。只见帘栊、斜插柳枝青。伊人莫是寻春去。难得书声住。等闲蛱蝶爱花开。犹会瞒人、偷过粉墙来。
虞美人·听侍儿歌余剑人缘乐府
作者：汤贻汾
朝代：清
体裁：词

断肠人度伤心曲。千古工愁独。世无侠客莫论交。一任雀罗、门巷掩萧条。金樽檀板生消受。泪洒红罗袖。冷吟闲醉可怜情。只怕小红、愁见鬓星星。
虞美人·新岁发扬子江
作者：汤贻汾
朝代：清
体裁：词

千樯万舻环江驿。鸦鹊都停翮。天明一片爆声齐。只见新年、舟子拜冯夷。金蕉两点三年别。相见吟情泼。从来第一好江山。独自杨帆、第一过江看。
虞美人·李芸甫水部绘己像作僧复图诸姬环侍曰镜花水月图，索余题词
作者：汤贻汾
朝代：清
体裁：词

亭亭袅袅蒲团畔。梵嫂由人唤。前身明月后生花。只怕莫愁、愁住梵王家。朝朝暮暮跏趺坐。空色拧参破。群花毕竟为谁开。不信一花一叶、一如来。
虞美人·杨花
作者：汤贻汾
朝代：清
体裁：词

断桥西畔横塘路。难挽离踪住。闹红庭院昼冥冥。不信繁华时候、会飘零。东风吹去还吹转。帘幕无人捲。今生散了聚来生。只怕来生、不是此浮萍。
虞美人·浑源道中阻雪
作者：汤贻汾
朝代：清
体裁：词

马头愁煞山无数。又待重重度。前身多分是征鸿。犹自辛勤、霜雪不停踪。可怜村酒浑无力。怎把寒威敌。肉屏围著兽炉红。当日还嫌、舞袖惹轻风。
蝶恋花·夜泛
作者：汤贻汾
朝代：清
体裁：词

记否秦淮双桨夜。过尽朱楼，香雾融兰麝。翠管红牙春去也。空江何处人帘下。荻雪纷纷秋袂洒。一样清宵，自灭千金价。一宿沙洲和雁借。角声凄绝鱼龙怕。
蝶恋花·江月亭吹笛
作者：汤贻汾
朝代：清
体裁：词

中酒心情春寂寞。玉笛参差，无限风怀托。催得千花齐破萼。柳边多分黄鹂觉。曲罢凭阑风絮恶。我自吹愁，愁是吹难却。何处楼头人倚独。转怜双泪因侬落。
蝶恋花·江村与友人饮
作者：汤贻汾
朝代：清
体裁：词

红雨霏霏江岸悄。极目风帆，看比青帘小。压酒吴姬春正好。绿杨阴里临邛道。换却金鱼愁尽扫。醉里诗多，醒也都忘了。明日接䍦谁共倒。春山处处提壶鸟。
蝶恋花·章江雨行和峻钦舍弟
作者：汤贻汾
朝代：清
体裁：词

泼墨淋漓颠米爱。狎浪轻鸥，稳受江豚拜。一桁遥山青不在。蒲帆片片浓云碍。记否蕉声灯影外。对榻前盟，已是商量再。何处烟波将我待。且停酒债蓑衣买。
蝶恋花·舟中琴夜回忆匡庐之游
作者：汤贻汾
朝代：清
体裁：词

江树萋迷山月小。吟懒眠难，独抚潇湘操。一鹤横空波浩淼。夜凉风定扁舟悄。廿载江湖人渐老。纵有知音，各似东西鸟。几度云边看瀑到。一琴闲着山童抱。
蝶恋花·雨发石头城外同峻钦作
作者：汤贻汾
朝代：清
体裁：词

闲倚孤篷杯自把。潮去波平，两桨和烟打。一带遥峰青断也。莫愁懒把修眉画。终负联床风雨话。壁立相如，惯把都亭借。何处渔竿容我下。绿蓑岂比青山价。
行香子·再至蜀冈废园阁上
作者：汤贻汾
朝代：清
体裁：词

紫陌朝朝，画舫宵宵。问何情、独觅蓬蒿。狂吟花落，醉眼天高。也有人疑，有人问，有人嘲。千秋花国，千秋山色，只千秋、谁主亭茅。不如独客，来替游遨。尽雨听泉，风听竹，月听箫。
行香子·郢中郡斋有孟亭浩然寻梅处，杨敬斋表弟尝从官兹郡葺而读书其中，属余补图
作者：汤贻汾
朝代：清
体裁：词

诗径苔封，鹤树烟笼。爱梅人、筑屋当中。红栏界雪，碧幌垂风。衬几重山，几竿竹，几株松。今朝画里，当年驴背，问梅花、都似云空。醒残诗梦，老了奚童。剩一张琴，一双屐，一枝筇。
西江月·牛首一名天阙
作者：汤贻汾
朝代：清
体裁：词

天阙何年人住，山门镇日云封。一枝塔影堕廊东。压得吟肩疑重。乌帽频敲黄叶，珊鞭细数青峰。下山刚打上堂钟。落日马头相送。
解连环·题蕉窗吟思图
作者：汤贻汾
朝代：清
体裁：词

放衙初了。向明窗独坐，悄无人到。正缘天、暑退凉生，看清簟疏帘，隐囊纱帽。无限吟情，浑不识、碧梧秋早。问故山谁在，荔熟橙香，归梦空杳。兴来几行颠草。便碧云千片，都算吟稿。记旧日、傍竹亲栽，甚惹雨添风，做成愁料。衫色分明，认掩映、窥墙花貌。愿时时、寸心自展，似花惯笑。
解连环·黄次皋明府方山春晓图
作者：汤贻汾
朝代：清
体裁：词

黄绸梦暖。渐帘旌敲戛，画堂春晓。正燕子、才出纱窗，便衙鼓催传，讼庭清扫。白帢青衫，伴一鹤、径边吟绕。笑青山无事，瞥眼花前，共人起早。知谁镜鸾频照。却峰痕偷学，来问京兆。更何时、不对芳樽，算日暮烟重，翠鬟去杳。一片明霞，是洞口、碧桃红到。待看花、去寻仙子，费伊东道。
诉衷情·病夜
作者：汤贻汾
朝代：清
体裁：词

红窗细雨夜三更。病惺惺。唤醒何曾未醒，药碗费伊擎。坐不是、寐无成。冷冰冰。桃花过了，海棠开近，明日清明。
谒金门·湘江舟中
作者：汤贻汾
朝代：清
体裁：词

湘水绿。斜日何人吹竹。隔岸红楼看不足。片帆何太速。一路鹧鸪听熟。烟际渔翁相逐。弹却水仙琴一曲。芦花和雁宿。
谢池春·王千波、幼海兄弟尝随其尊人刺绛，今幼海仍牧是州。自唐樊宗师有绛守居园池记，兹署遂成名胜，千波兄弟因作绛守居园池，再赋联床之图，嘱余题之
作者：汤贻汾
朝代：清
体裁：词

姑射仙姝，重把春眉淡扫。识翩翩、春风年少。衔杯双笑，受千花拜倒。只匆匆、卅年过了。名园自昔，谁创联床书稿。算今成、谢家亭沼。风吟雨和，便流莺羡好。问千秋、几人同调。
贺圣朝·宿松军中
作者：汤贻汾
朝代：清
体裁：词

暮云一片随营落。看旗翻日脚。朝朝闲却绿雕弓，向霜林弹雀。将军白发，征夫血泪。迸三更霜角。狂歌痛饮曷如吾，早枕戈眠着。
贺新凉·题吴仲云振棫云涧壮游图
作者：汤贻汾
朝代：清
体裁：词

足茧千层起。叹何为、端居不乐，便成游子。游到乾坤无地处，五岳踏成平地。问可也、游踪能憩。屐坏筇枯抛便得，只黄尘、千斛无从洗。悲欲泣，少年志。图中风景分明记。最销魂、鞭丝帆景，秦山蜀水。趋鲤乘龙全似梦，今日游人老矣。剩几首、伤心游记。楚尾吴头偏又隔，恁教尝、蜑雨蛮烟味。犹未必，壮心已。
贺新凉·题吴铿如闻鸡起舞图
作者：汤贻汾
朝代：清
体裁：词

独立寒肩耸。奈如何、鸡声四起，断人清梦。手把吴钩瞠不语，热血心头潮涌。试划破、冰坚云冻。蛟戮鲸屠何足道，愿尘寰、斩尽荆榛冘。论此志，有谁共。一朝风雨龙飞动。笑人间、琴边酒畔，万千无用。愧我十年空学就，只算猿公能弄。渐瘦沈、腰间嫌重。卖剑买牛吾欲老，任晓风残月扁舟送。端不会，先鞭纵。
贺新郎 其一 惜研斋落成，集同人分赋。新种花木，余自得竹蕉桃三首
作者：汤贻汾
朝代：清
体裁：词

趁雨分邻竹。早新凉、数枝碎影，几声敲玉。随处吾庐随处种，心自不关清俗。为消受、风吟月读。冠盖纷来何必避，只高棋、拈韵无时足。尘不到，碧栏曲。故园荒径馀松菊。问琅玕、从抛翠袖，碧消帘幄。未见冰霜犹不信，恐也秋风萧索。费日日、平安心祝。盼到龙孙都长大，岂他年、不值鸾凤宿。只我去，向谁绿。
贺新郎 其三 惜研斋落成，集同人分赋。新种花木，余自得竹蕉桃三首
作者：汤贻汾
朝代：清
体裁：词

度索三千里。自何人、多情种汝，瑶池堪比。露井闲抛三五核，不管千年结子。只愿得、春春红紫。羯鼓频催娇欲笑，赚黄蜂、粉蝶同生死。知几度，刘郎至。寻常岂必天台似。只花阴、双扉深掩，也非尘世。枨触年前江上住，亭阁层层霞绮。问来往、扁舟不记。底事残枝留别恨，恁无端、风浪春江起。总不若，秦人避。
贺新郎 其二 惜研斋落成，集同人分赋。新种花木，余自得竹蕉桃三首
作者：汤贻汾
朝代：清
体裁：词

翠压湘帘重。快披襟、清风几扇，午天罗洞。渐与韦郎题句满，颠草精神飞动。算免取、旁人覆瓮。却笑迂生帷敝尽，尚浓阴、板榻资吟讽。云影乱，碧无缝。高桐疏竹三生共。惯空庭、萧萧瑟瑟，秋声闲弄。为甚年来还种汝，我也无愁无梦。任风雨、宵分相送。倩补棂疏垣断处，恰参差、掩映人窥宋。低不碍，吟肩耸。
贺新郎·其一
作者：汤贻汾
朝代：清
体裁：词

燕子巢难至。笑鸳鸯、一时飞乱，不知春水。合是春人漂泊地，种种搅侬心碎。更似梦、如痴还醉。千万丁宁归去也，甚潇潇、夜雨孤篷底。谯鼓断，断肠际。扶头酒醒丝儿气。恁缘悭、相如善病，累人怜死。覆与罗衾偏替暖，几扇桃花风细。恨一霎、林鸟飞起。算把良宵抛去忍，到今宵、已是人千里。都只道，再来易。
贺新郎·其二
作者：汤贻汾
朝代：清
体裁：词

抵死留人住。把银筝、弹将不断，暗潮催暮。鹦鹉杯深犀箸滑，款款生生欢与。劝忘了、天涯愁绪。薰了罗衾还换锦，道春寒、耐了些儿絮。便诉了，情千缕。疏棂月落风兼雨。早移来、瓜皮小艇，一声柔橹。翻恨侬如桃叶命，呜咽长江古渡。恁赚尔、双眸凝注。不信旁人偏有泪，听声声、珍重声声楚。生割断，断肠路。
赠园丁联
作者：汤贻汾
朝代：清
体裁：联

靠山吃山，靠水吃水；种豆得豆，种瓜得瓜。
迈陂塘
作者：汤贻汾
朝代：清
体裁：词

奈何他、掉头不顾，者般波浪偏走。征帆渐小看旋远，再看些时无有。风恁骤。怕冷入篷窗、冷得衾儿透。薄绵添厚。是昨夜针针，今朝幅幅，辛苦与缝就。今番便，金印归来挂肘。也难偿我消瘦。别时已觉恹恹病，况更相思时候。论井臼。便典尽钗裙、一样人前后。彻贫拚守。只不了孤单，未来富贵，人寿几能久。
郑翁歌
作者：汤贻汾
朝代：清

康乐城头夜飞雪，雪花变作仙翁发。仙翁一笑走仙京，众仙拥入仙官列。仙官行年七十六，仙官官乃在蛮服。青童侍史尽蛮人，顾视颦眉厌凡浊。开堂挥散童与史，入室呼齐孙与子。尔曹为我孕云礽，执尘抱琴吾可使。大儿闻言向妇谋，小儿闻言对妾愁。阿孙近前为翁语，翁果索此无难酬。一年一孙生一子，两年众孙生不休。十年曾孙竞趋走，廿年阿孙纷白头。阿孙头白儿死半，翁反还童色精悍。孙曾簇若市朝趋，以首颔之难识面。应门扫径纷有余，一日一更劳弗遍。前年曾孙又生子，一未脱襁又一见。阿翁大笑喜出汗，顾后失前心意乱。曾玄两手抱不尽，分置膝头先后换。或来捋髭白镊断，或来索哺衣牵绽。或来呵殿导升舆，或来涂抹横翻案。咿咿哑哑满室春，中妇少妇喧难分。中年但期子生子，今日竟见孙携孙。谁知阿翁喜亦伤，终朝苦为含饴忙。一餐须得五斗粟，几使饲鹤无余粮。一官伛偻十八载，至今寻思转生悔。不悔官卑与宦贫，悔见儿孙争济济。翁乎此悔绝无伦，稀世盛瑞悬公身。魏徵五世笏仅在，启期三乐年谁臻。繄我先皇旷代福，余庆尚及今臣民。吾宗此福已仅见，曾不若翁尤衍蕃。况翁更在未挂冠，罕事亘古无流传。生男更当无影异，还童定觉鸡窠宽。溯我交翁及三岁，中间数别逾寒暄。昨来城中一访我，见面精采辉朝暾。擘窠草书为我作，钗划薤倒无崩颠。一时同官竞乞字，具脯作醢为开樽。樽前试问别来事，第一曾玄增几人。翁笑吓吓屈指数，屈尽十指又复伸。伸长屈短费思索，道我衰耄记不真。语余起立再谢走，手不曳杖似鹿奔。城中故人遍叩门，一一问讯情逾敦。遮攀愿闻导养术，翁笑固问曰无闻。但云爱民爱物如爱己，天与寿考能绵绵。又云爱民爱物似爱子，天与孙子宜振振。
酷相思·秋夜
作者：汤贻汾
朝代：清
体裁：词

一遍香消凉一遍。步金粟、西风院。甚一曲、霓裳偷不转。人看了、嫌天远。月看了、嫌人远。鸿去鸿来秋过眼。梦入寒螀怨。怕芳讯、天涯从此断。侬负了、他无限。他负了、侬无限。
醉花阴
作者：汤贻汾
朝代：清
体裁：词

愁损蛾眉今夜月。照见珠江别。柳絮可怜生，几日楼头，便入东风劫。纱笼烛换冰弦歇。无语空呜咽。去矣立斯须，露冷潮生，画舫沙头活。
醉花阴·题约轩莲社图
作者：汤贻汾
朝代：清
体裁：词

色空空色参明镜。心迹原同净。诗在梵王家，钵会催来，莫便禅栖定。红裳零落秋风冷。碎叶摇烟暝。制了采莲歌，瞒著吴娃，唱与鸳鸯听。
采桑子
作者：汤贻汾
朝代：清
体裁：词

相逢相忆真难说，十四楼前。廿四桥边。今夜圆从离恨天。相逢相忆都休说，人坐晶帘。花映琼筵。醉一春宵补一年。
采桑子·题画有感
作者：汤贻汾
朝代：清
体裁：词

白鸥家在蘋风里，秋水长天。细雨空烟。一别天涯思渺然。美人不记青衫湿，宛转冰弦。江月弹圆。仍上当年送客船。
金明池·海珠得月台销夏，偕李凤冈太守、谢理圃庶常、叶云谷农部、张南山孝廉、李芸甫水部
作者：汤贻汾
朝代：清
体裁：词

触热人稀，招凉珠在，一艇移侬画里。百尺楼台江四面，早面面、栏杆人倚。问天风、何处吹来，直几处、纨扇佳人扇起。听急管催潮，哀丝咽雨，疑向秦淮梦里。五岭山川无多子。算画癖诗颠，尽收屐底。谁将者、一丸城郭，高筑就、半天骚垒。看今朝、雅集图成，笑入个粗官，兴豪十倍。算事可千秋，人如六逸，此会蛮天有几。
金缕曲
作者：汤贻汾
朝代：清
体裁：词

回首蓬莱隔。记当年、鹿市鹤氅，仙家主客。衮衮红尘天万里，误了青鸾消息。又谁与、烟霞同癖。白草黄沙冰雪地，算阳春、脚断游人蛰。何处可，蜡双屐。有人却共莼鲈忆。竟何缘、乡音到耳，花前相觌。只道来时轻夸鹤，细问餐霞真诀。竟同是、哀鸿塞北。脱下星冠浑一笑，并狂歌、痛饮无聊极。游戏也，抵悲泣。
金缕曲 其一 吴仲云闲云图
作者：汤贻汾
朝代：清
体裁：词

蓦听催年鼓。正愁人、梅花同瘦，病魔戏侮。岁晚乡心偏自切，高卧何时天许。把知己、天涯漫数。只有吴筠诗笔健，更仙音、不让霓裳谱。藉酬唱，慰羁旅。云山好景何人补。怅年前、思亲感旧，客窗风雨。赢得才名倾历下，高咏使君金缕。又底事、常怀愁苦。云自随风容易散，问云边、野鹤谁为侣。搔首向，碧翁语。
金缕曲 其二 吴仲云闲云图
作者：汤贻汾
朝代：清
体裁：词

君是奇男子。料平生、东西南北，阅人多矣。簪组谁为娱老具，不过浮云而已。算只有、林泉可喜。买得青山方退隐，怕青山、不在黄粱里。人苦学，蝇攻纸。看君早晚东山起。定难抛、孤山梅鹤，西泠烟水。且共闲鸥闲领略，闲福于今无比。尽事业、闲争杜李。叹我无家身老大，似暮云、思岫胡羁此。鸡肋味，一官耳。
金缕曲·上巳后二日，偕刘芙初庶常乐莲裳孝廉法源崇效二寺看花
作者：汤贻汾
朝代：清
体裁：词

不料春如许。算连朝、鹔鹴拚典，薄寒犹阻。直恁垂杨青着地，已绾游骢无数。把姹紫、娇红都误。修禊光阴还正好，倩檐禽、占了春愁去。琴酒乐，且寻取。车箱促膝吾伊汝。是年前、平山堂下，画船游侣。凤泊鸾飘星鬓早，怕忆旗亭风雨。共提起、雪儿凄楚。漫说笙歌销歇易，便黄莺、可也无听处。萧寺晚，竞钟鼓。
金缕曲·中秋踏月偕周伯恬孝廉
作者：汤贻汾
朝代：清
体裁：词

冷落金莲炬。暗销魂、西风裙带，两行诗句。玉笛银筝庭院僻，今夜彩鸾何处。料只与、嫦娥同住。缥缈琼楼还得到，甚家山、目极空云树。离别恨，自今古。相逢且莫愁同诉。便乡园、等闲相伴，雁悲蛩苦。踏过疏林深巷月，病也不禁风露。竟醉也、不知归路。纵得团圆长似此，算良宵、几共知音度。弦管歇，漫吟苦。
金缕曲·戴铜士铭金乞画西湖访秋图即次自题韵
作者：汤贻汾
朝代：清
体裁：词

清泪沾吟袖。恨西风、吹秋到眼，扫愁无帚。楼阁参差黄叶雨，山色波光非旧。是西子、颦眉时候。有甚心情悲往事，问浮萍、不忆前生柳。沙鹭懒，笑人瘦。玉箫金管繁华薮。记芳时、觞花顾曲，春衫偎皱。直恁匆匆人去尽，画舫知他在否。竟独自寻诗贳酒。一段幽情描不出，算光阴、抛掷如丸走。游未倦，愿携手。
金缕曲·自题剑人缘传奇
作者：汤贻汾
朝代：清
体裁：词

雪色寒要领。恁吴钩、千磨百鍊，究谁持赠。戮尽长鲸兼毒虎，才放侠人心静。用不着、慈悲情性。富贵神仙须仗福，只林泉、我取非关命。谁爱砍，好头颈。良朋那独联觞咏。问乾坤、何人能侠，何交能订。鲍子分金成底事，千古名传侥幸。奈今也、无人堪并。杜宇声声归去好，甚梅关、梅比孤山胜。看只鹤，道旁等。
金缕曲·芸甫村居图
作者：汤贻汾
朝代：清
体裁：词

莫待黄粱熟。且留将、廿年簪绂，换些桑竹。水曲山隈尘不到，此地幽居堪卜。便宜钓、宜耕宜读。短褐芒鞋闲到老，即天公、赐与才人福。肯虚食，太仓粟。李聪左右人如玉。剧新鲜、两行红粉，三重芳屋。不是烟霞都有癖，那作神仙眷属。是富贵、清高齐足。试问披图谁弗羡，只敲棋、拈韵聊愁独。能惠我，隐居服。
钟寺纪缘图
作者：汤贻汾
朝代：清

不鸣则已鸣惊人，钟楼寺钟必有神。少小离乡归白发，此钟不是当年物。杜夔柴玉姓氏新，受二千斛重万钧。蛟龙夜愁山谷震，力敌鲸鱼不能奋。阇黎抱钟饥乱号，撞破头颅人莫问。我时到寺日正中，一楼扃固尘埃封。蒲牢则瘖佛不聋，劝僧竭力敲顽铜。意诚从古感金石，百万金钱忍空掷。不然飞去洪涛中，未必归来风雨夕。更数百手如撞莛，雷霆忽发铜山崩。万人堵集咸疑惊，适从何来此老伧。一日喧传遍城郭，疑我前身大乘僧。孙郎作歌诧奇事，咄咄千言神鬼悸。世间万事皆偶然，其中或亦关因缘。贱子无聊博游戏，岂有回天神术异。佛非无力假手我，知我胸多不平气。升沈显晦各有时，不遇其人姑待之。穆然语默两不苟，纳纳乾坤此我师。吁嗟乎！大梦纷纷醒谁早，庸人转厌钟声扰。平生欲鸣君岂知，一卧沧江十年老。
长亭怨·衰柳
作者：汤贻汾
朝代：清
体裁：词

更谁向、灞桥攀折。万里关河，一天风雪。古陌人稀，几丝犹自马头拂。萧萧短发，正顾影、同凄绝。盼断七香车，还只当、听莺时节。休说。赚高楼翠袖，望眼欲穷天末。浮萍散了，怕流水、也应消歇。最苦是、落叶江城，剩一笛、风前幽咽。算梦里腰肢，难解眉头千结。
长亭怨·衰草
作者：汤贻汾
朝代：清
体裁：词

漫重认、六朝山色。霜冷云凝，烧痕如墨。懊恨王孙，斜阳催送马蹄疾。韝鹰欲脱，怕血染、平芜赤。是处乱蓬飞，共绿鬓、一般秋白。还忆。伴珊珊花径，暗把茜裙沾湿。踏青去也，算屧印、为谁留得。怎料取、孤馆秋清，剩消受、怨蛩凉夕。便扇底灯光，都被西风吹息。
长亭怨慢·送金十手山
作者：汤贻汾
朝代：清
体裁：词

挥不了、这行清泪。三十萧郎，半臂行李。帆影车尘，长天阔路尽无际。人儿渐老，把送别、看成例。度度唱骊驹，也不信、几时煞尾。悲矣。念陶篱蒋径，若个先商归计。蟹肥菊瘦，又虚度、重阳天气。任今生、卖赋钱多，买不得、雁欢蛩喜。问后约何年，只恐相思没底。
长命女·舟夜听女箫弹琴
作者：汤贻汾
朝代：清
体裁：词

新月上。一碧湘流平似掌。断萤凉入舫。半夜渔灯吹尽，绿绮片时清响。只有中郎能意赏。客绪无安放。
长相思
作者：汤贻汾
朝代：清
体裁：词

水边凉。竹边凉。倚遍回栏信渺茫。月斜花影长。绣鸳鸯，画鸳鸯。怎比荷边真个双。双栖秋梦香。
陌上花·扬州见鬻绣履
作者：汤贻汾
朝代：清
体裁：词

纤红一捻，堪怜漫问、掌中轻燕。何处春游，犹带落红几点。栏边帐底湘帘下，除是玉郎曾见。恨东风为底，轻将双凤，恁般飘远。记红楼初下，风裙婉转，怕流莺偷眼。立月西厢，一步一回低眄。者时便没相逢处，眼下心头能免。算秋千、影里苔痕犹在，赚人肠断。
雨中花慢·落职后感题
作者：汤贻汾
朝代：清
体裁：词

从此归来，横檐楖栗，先将五岳闲游。想世情不到，猿鹤朋俦。只怕青山相见，还嫌蜡屐迟投。肯凭醉尉，将人遣兴，任意嘲羞。惠文冠下，从事衫中，一身久自佝偻。除梦里、欠伸差快，峰顶云头。算把腰鱼换醉，别从酒国称侯。难回首处，唯应江上，几点沙鸥。
青玉案
作者：汤贻汾
朝代：清
体裁：词

红楼独在花深处。有紫燕、随人住。廿四番风容易度。听莺情倦，采桑人去。一阵催花雨。征帆过尽烟江暮。春色三分二分絮。漫隔银墙闻笑语。夜香烧罢，玉箫吹取。明月寒如许。
题画
作者：汤贻汾
朝代：清

头上松涛足底泉，松间草阁住诗仙。不愁寂寞无俦侣，有个间鸥略彴边。南北东西四面风，行人劳逸自然公。尚嫌流水无情甚，一例滔滔只赴东。
题画·其一
作者：汤贻汾
朝代：清

头上松涛足底泉，松间草阁住诗仙。不愁寂寞无俦侣，有个间鸥略彴边。
题画·其二
作者：汤贻汾
朝代：清

南北东西四面风，行人劳逸自然公。尚嫌流水无情甚，一例滔滔只赴东。
风入松·秋夜听内子理琴
作者：汤贻汾
朝代：清
体裁：词

晓风吹雨过妆楼。新月上帘钩。夜香烧罢红栏静，尽伊侬、绿绮赓酬。不怕满身风露，一弦一点清秋。自然纤玉韵清悠。小病指声柔。几回爱惜拈花爪，把并刀、婉转愁修。玉钏生憎腕重，罗衫怪底香流。
高阳台·雨夜
作者：汤贻汾
朝代：清
体裁：词

竹屋琴抛，花廊屐断，雨丝一片秋痕。乍几分凉，孤衾已觉难亲。者回不到知心月，算相思、惟见眉颦。最愁人、何处池塘，蛙声黄昏。商量去住浑无计，听鹧鸪留定，杜宇催频。便有归心，年来只是因循。梦回轧轧闻机杼，认灯光、一隙东邻。漫重温，箧里千行，前度回文。
鹊桥仙
作者：汤贻汾
朝代：清
体裁：词

宫花舞堕，湘裙飏冷，才向个侬偎近。劝人先自中微醽，怕扶着、朱栏未稳。来时太晚，去时恁早，明日断无凭准。夜来分付扫花人，漫蹴损、弓鞋双印。
鹊踏枝 其一 和内病中
作者：汤贻汾
朝代：清
体裁：词

玉钏生生宽褪肘。怯坐嫌眠，扶左偏欹右。中酒伤春原惯有。者回那似寻常瘦。不住春寒风雨僽。半臂慵添，但把薰笼就。犹是绡帷灯烬后。鸳衾一半留侬覆。
鹊踏枝 其二 和内病中
作者：汤贻汾
朝代：清
体裁：词

百二春光跑去骤。小病工夫，偏比春长久。药鼎茶铛拚替守。纱窗几阵凉风又。蜑雨蛮烟经也够。不为丹砂，底事犹勾漏。瘦沈腰肢禁折否。可怜也似卿般瘦。
鹧鸪天·姑苏
作者：汤贻汾
朝代：清
体裁：词

舞板歌纨送落霞。馆娃凄似玉钩斜。春风绿水杨花命，细雨红楼燕子家。波潋滟，橹伊哑。踏青不见七香车。曾将一掬相思泪，化作真娘墓上花。
鹧鸪天·琴隐园落成
作者：汤贻汾
朝代：清
体裁：词

花榭松亭似画成。斜扉镌出小园名。几弓借月支风地，半世巢山馆水情。花正好，酒须倾。小红歌我小词听。明年识得春来路，早遣双飞燕子迎。
鹧鸪天·秋柳
作者：汤贻汾
朝代：清
体裁：词

晓岸霜清桂楫遥。短亭沙软玉骢骄。最难客路逢青眼，犹记章台谱绿腰。魂已断，思无聊。风前愁对鬓萧萧。莫言人似萍无定，人去萍犹恋画桥。
鹧鸪天·过老龙山
作者：汤贻汾
朝代：清
体裁：词

绿树红亭古驿春。画船将梦柳花村。天明便上蓝关路，半夜梳头累细君。愁晓露，怯游尘。香车骢马不轻分。有谁知是江南客，错认寻芳踏翠人。
黄金缕·其一
作者：汤贻汾
朝代：清
体裁：词

斜溜秋波垂鬓影。切切檀槽，唤取愁魂醒。学得新歌工记省。十分指甲弹将尽。羽换宫移红烛晕。语语相思，恁把离人引。短榻疏棂风不定。柝声野店三更近。
黄金缕·其二
作者：汤贻汾
朝代：清
体裁：词

绿蚁香浮亲劝与。来似无情，别便情如许。箭袖笼唇低不语。弓鞋怎踏寒霜去。我是浮萍卿是絮。再约相逢，那是相逢处。肠断城闉荒草路。生生不共江南住。
黄金缕·题南山松石把卷图，即送之京师
作者：汤贻汾
朝代：清
体裁：词

一卷黄庭看不厌。石上松间，坐卧时光变。似尔幽栖真可恋。出门便被红尘见。万里京华乡梦远。何日归来，示我新吟卷。且看花砖红日满。玉堂西畔槐阴转。
齐天乐·南湖花隐楼图，图为宋芝山写
作者：汤贻汾
朝代：清
体裁：词

南湖旧侣今何在，披图令人肠断。燕幕香残，莲塘月冷，寂寞秋娘庭院。流年暗换。怅宋玉多愁，吟魂难返。一样飘零，翠楼落叶送秋雁。扬州无限旧雨，竟纷纷跨鹤，飞去霄汉。小小真真，朝朝暮暮，谁问蓉城近远。浮云易散。趁风月当前，酒尊须满。莫恨蓬山，有时游汗漫。
万年寺联
作者：汤金钊
朝代：清
体裁：联

露气春林，月华秋水；晴光淑景，芳草远山。
十一月廿二日得炜兄书作此答之
作者：汤金钊
朝代：清

白璧玷青蝇，古贤所不免。礼义苟无愆，人言何足辨。捧檄适荆湖，刻苦如兄鲜。缓步以当车，晚食以当脔。衣屦不敢鲜，杯盘不敢腆。犹时寄甘旨，远道孝思展。犹日勤笔札，公余手书卷。似此仕为贫，不愧家积善。每念宦途穷，清泪有时泫。无何贝锦词，谗人肆流演。初闻本不疑，三至能无眩。亦以爱之深，遂至忧难遣。披读尺素书，豁如雪见晛。惟愧《儒行篇》，不信久不见。所希曾氏省，无则益加勉。上奉庭闱欢，下使云仍显。受毁出求全，得福良不浅。云梦吞八九，胸中慎毋褊。
夏雨
作者：汤金钊
朝代：清

好雨从东来，翛然涤烦暑。微凉清心魂，凭衿快延伫。古人不可作，开编聊晤语。庭阴绿树浓，荷露新茶煮。客从田间来，良苗正与与。一夜灌醍醐，千村长禾黍。额手谢天公，今年人四釜。
题礼烈亲王克勒马图
作者：汤金钊
朝代：清

真人龙飞黑水乡，驾熊驭虎鞭群羊。雄姿伟干钟天潢，天产神骏佐英王。王之蹻勇人莫当，汗马百战先戎行。鱼皮乌拉叶赫疆，大纛奕奕夜生光。萨尔浒山吉林冈，明兵号二十万强。剪灭此食五日粮，马前所向皆披攘。有如骏駮吞虎狼，鼓鼙之声欢雷硠。火牛燧象走且僵，腾槽跃枥独奋扬。鼠尾森竖目裂眶，横突铁骑冲刀枪。凌崖涧犹康庄，跑土出泉湔愈创。安平圣水流如浆，是真月驷星精房。王骑箕尾归云阊，马闻蹢躅神沮伤。绝餐红粟枵酸肠，王生马喜逢孙阳。王死马愿从秦良，呜呼节烈士不常。何乃马也思斯臧，昔无画者今画装。图成高张传以汪，按图读传言能详。身高七尺丈咫长，腹毛螺旋耳角芒。海枣之色浮丹苍，黄金鞍镫紫丝缰。屹立纸上犹轩昂，自昔骐骥呈符祥。尧候赤文轩飞黄，降及汉魏嗟志荒。侈陈上党饰炖煌，昭陵片石摹初唐。迄今读画珍琳琅，我朝受命天溥将。负图告期运会昌，彪鸿翊卫都一堂。人既雄耿蛟螭翔，物复倜傥风云骧。白山莽莽江泱泱，灵气所蟠不可量。荐之郊庙歌宫商，远迈吉日车攻章。
题礼烈亲王克勒马图
作者：汤金钊
朝代：清
体裁：古风

真人龙飞黑水乡，驾熊驭虎鞭群羊。雄姿伟干钟天潢，天产神骏佐英王。王之蹻勇人莫当，汗马百战先戎行。鱼皮乌拉叶赫疆，大纛奕奕夜生光。萨尔浒山吉林冈，明兵号二十万强。剪灭此食五日粮，马前所向皆披攘。有如骏駮吞虎狼，鼓鼙之声欢雷硠。火牛燧象走且僵，腾槽跃枥独奋扬。鼠尾森竖目裂眶，横突铁骑冲刀枪。凌躐崖涧犹康庄，跑土出泉湔愈创。安平圣水流如浆，是真月驷星精房。王骑箕尾归云阊，马闻蹢躅神沮伤。绝餐红粟枵酸肠，王生马喜逢孙阳。王死马愿从秦良，呜呼节烈士不常。何乃马也思斯臧，昔无画者今画装。图成高张传以汪，按图读传言能详。身高七尺丈咫长，腹毛螺旋耳角芒。海枣之色浮丹苍，黄金鞍镫紫丝缰。屹立纸上犹轩昂，自昔骐骥呈符祥。尧候赤文轩飞黄，降及汉魏嗟志荒。侈陈上党饰炖煌，昭陵片石摹初唐。迄今读画珍琳琅，我朝受命天溥将。负图告期运会昌，彪鸿翊卫都一堂。人既雄耿蛟螭翔，物复倜傥风云骧。白山莽莽江泱泱，灵气所蟠不可量。荐之郊庙歌宫商，远迈吉日车攻章。
龙树寺蒹葭阁联
作者：汤金钊
朝代：清
体裁：联

何处菩提，莫错认庭前槐树；无边法藏，且笑拈阁外芦花。
送别姚燮·其一
作者：汤钺
朝代：清
体裁：七言律诗

横行万里著长鞭，尚幸黄骢是少年。十载盐车悲岁月，九秋神骏骋云烟。写真为我寻曹霸，相马因君慕古燕。自念瘦羸蹲故枥，壮心老向朔风前。
送别姚燮·其二
作者：汤钺
朝代：清
体裁：七言律诗

携手河梁对夕晖，情怀今日倍依依。凤城作赋宾僚贵，竹屿吟诗故友稀。井底鲋鱼将水涸，天边雕鹗著风飞。湖滨旧日题桥处，坐对春深驷马归。
春雨
作者：汤阔祖
朝代：清
体裁：七言绝句

一夜声喧客梦摇，春风送雨响潇潇。不知新水添多少，渔艇都撑进板桥。
庚戌十月集柯将军园亭送柯翰周还武水得明字
作者：汤駉
朝代：清
体裁：五言律诗

此日成高会，频年得未曾。园亭金是谷，湖海客为朋。月落惊霜树，天寒指玉绳。三花看已遍，日观好重登。
挽张百熙联
作者：汤鲁璠
朝代：清
体裁：联

兴学剖热心，岿然今见伊颜侣；论交思总角，已矣天生屈贾乡。
久不得家书
作者：汤鹏
朝代：清

鲜鲜踯躅花，得得栗留声。膝前四儿女，竞作嬉春行。焉知我心深，忧愁不可名。瘦妻拭几席，罗列酒与蔬。有酒我不饮，有疏我不茹。达旦我不寝，绕屋百匝趋。我自离父母，悲欢同谁道。岁月日已深，衣裳日已槁。骨奇行路难，诗富黄金少。至哉我父母，黄金非所祷。谁谓江海深，不知涕泪多。谁谓长安乐，愁思当奈何。长安多贵游，骏马横经过。晨朝铜龙门，夕醉玉山阿。可怜湖湘子，十日九不起。问我何所忧，问我何所喜。昨夜梦娟娟，尺素剖红鲤。觉后乃微茫，怆悢殊未已。忧喜两循环，故故回我肠。我怀不可诉，独坐增徊徨。
久不得家书·其一
作者：汤鹏
朝代：清

鲜鲜踯躅花，得得栗留声。膝前四儿女，竞作嬉春行。焉知我心深，忧愁不可名。瘦妻拭几席，罗列酒与蔬。有酒我不饮，有疏我不茹。达旦我不寝，绕屋百匝趋。我自离父母，悲欢同谁道。岁月日已深，衣裳日已槁。骨奇行路难，诗富黄金少。至哉我父母，黄金非所祷。
久不得家书·其二
作者：汤鹏
朝代：清

谁谓江海深，不知涕泪多。谁谓长安乐，愁思当奈何。长安多贵游，骏马横经过。晨朝铜龙门，夕醉玉山阿。可怜湖湘子，十日九不起。问我何所忧，问我何所喜。昨夜梦娟娟，尺素剖红鲤。觉后乃微茫，怆悢殊未已。忧喜两循环，故故回我肠。我怀不可诉，独坐增徊徨。
今夕行
作者：汤鹏
朝代：清

今夕何夕秋风发，川水欲冰山见骨。老蝉啁啾著树乾，瘦蝶伶俜扑窗突。秋风于汝意云何，嗟我与汝本殊科。墙上之蒿不可倚，茎枯叶脱无回波。今夕何夕秋草凋，结根失所成蓬蒿。阶下决胆独颜色，庭前白菊孤丰标。青袍腐生呵护汝，无那秋风复秋雨。愿移太古阴崖巅，风雨不到长延伫。今夕何夕秋月白，河汉迢迢情脉脉。天上双星太缠绵，人间一剑独踯躅。身无羽翼凌天阊，投壶玉女难依傍。短飞龌龊勿复道，蟾蜍知我之心肠。
今夕行·其一
作者：汤鹏
朝代：清

今夕何夕秋风发，川水欲冰山见骨。老蝉啁啾著树乾，瘦蝶伶俜扑窗突。秋风于汝意云何，嗟我与汝本殊科。墙上之蒿不可倚，茎枯叶脱无回波。
今夕行·其三
作者：汤鹏
朝代：清

今夕何夕秋月白，河汉迢迢情脉脉。天上双星太缠绵，人间一剑独踯躅。身无羽翼凌天阊，投壶玉女难依傍。短飞龌龊勿复道，蟾蜍知我之心肠。
今夕行·其二
作者：汤鹏
朝代：清

今夕何夕秋草凋，结根失所成蓬蒿。阶下决胆独颜色，庭前白菊孤丰标。青袍腐生呵护汝，无那秋风复秋雨。愿移太古阴崖巅，风雨不到长延伫。
南邻
作者：汤鹏
朝代：清

莽莽天涯寄此身，风流来往侧乌巾。摊书跌宕云横几，挟句推敲月趁人。梨枣均匀儿女大，酒肴澹泊岁时新。天真烂漫知何似，杳杳桃源物外民。
喜陈登之别驾到都
作者：汤鹏
朝代：清

秋色满天地，君从何处来。风尘趋走日，淮海转输才。骥足空余子，燕山有旧杯。相逢心款款，离合两裴回。
喜雨
作者：汤鹏
朝代：清

端居想气数，积久多繁忧。岁岁火云举，村村儿女啾。但闻井里空，不见禾黍稠。年荒议论杂，心微涕泗流。步出自西门，好雨从东畴。菜甲行可摘，稻花靡不抽。三辅多稼穑，此外吾无求。云兴何山头，雨归何涧底。焉知造化功，但见郊原美。蔼蔼黍稌兴，离离妇子喜。既欢耕者情，亦完仕者理。哀哉醉饱中，感召其有以。得雨且悲欢，观稼宜终始。往问力田翁，一雨宁足矣。
喜雨·其一
作者：汤鹏
朝代：清

端居想气数，积久多繁忧。岁岁火云举，村村儿女啾。但闻井里空，不见禾黍稠。年荒议论杂，心微涕泗流。步出自西门，好雨从东畴。菜甲行可摘，稻花靡不抽。三辅多稼穑，此外吾无求。
喜雨·其二
作者：汤鹏
朝代：清

云兴何山头，雨归何涧底。焉知造化功，但见郊原美。蔼蔼黍稌兴，离离妇子喜。既欢耕者情，亦完仕者理。哀哉醉饱中，感召其有以。得雨且悲欢，观稼宜终始。往问力田翁，一雨宁足矣。
寄陈松心
作者：汤鹏
朝代：清

神交未谋面，天远一思君。词赋无高第，江湖有白云。芰荷堪作壁，鸥鹭自为群。落落幽期处，人间闻不闻。
幽州九日
作者：汤鹏
朝代：清

满把茱萸当采薇，天涯九日泪斜挥。登高怕见南飞雁，人自伤心雁自飞。
挽何凌汉联
作者：汤鹏
朝代：清
体裁：联

朝露洒遗笺，问几人东阁重窥，有子才如苏右相；春明陪末座，忆两载南车亲奉，前贤顿失郑司农。
访陈筠心
作者：汤鹏
朝代：清

酒力如山百感平，非狂非圣一迂生。未成四十元为福，便说林泉似不情。埋照汝应师阮籍，啖名吾亦笑黄琼。短车破帽长安道，憔悴人间吏隐并。
赠张诗舲观察
作者：汤鹏
朝代：清

四月南风发，飞腾见使君。剑吹关塞雾，衣杂海山云。输挽诚余事，峥嵘故不群。即看宣室召，天语豁殷勤。
过方稼轩故居
作者：汤鹏
朝代：清

马上东风涕泗滂，酒酣拔剑忆王郎。一官潦倒存儒素，万卷飘零付夕阳。陋室苔痕悲剑履，元亭草色怨沧桑。不知黄鸟缘何事，飞绕阑干百啭长。
闭门
作者：汤鹏
朝代：清

不贪人事与侵寻，薄宦声名悄至今。一雨放春杨柳绿，百年如梦屋庐深。才能受谤有余福，诗不闭门无苦心。幽鸟幽花吾肺腑，市朝深处得山林。
一寸金
作者：汪东
朝代：清
体裁：词

山束沧江，位置孤城地偏仄。正晓寒、吹角风翻，柳巷夕烟，远艇潮回沙碛。应是江南客。凭高处、乱愁似织。连年叹、国破城春，信有家书万金直。自分馀生，轮蹄销尽，栖迟万山侧。更醉中、休倩簪花黏鬓，醒时已觉，看朱成碧。衰老相催迫。惟萦系、故园信息。如今料、片叶题红，恨极难再得。
东风齐著力
作者：汪东
朝代：清
体裁：词

残雪初消，和风徐转，暖意朝回。游人屐齿，迤逦印苍苔。是处园林组绣，流莺劝、且酌深杯。从今始、桃红李白，相趁花开。宛宛小阑隈。曾记得故人，执手徘徊。物华似旧，此乐竟难追。幸使春江作酒，凝情盼、缓引尊罍。争知道、浮踪浪迹，不肯归来。
临江仙·冯润琴自马鞍山来访余于北碚，不值，又追至重庆，投词为贽。和其韵，即送之赴城固
作者：汪东
朝代：清
体裁：词

相忆何如相见好，往来唯子情真。小年志气恰如神。语随残烛尽，心共暖炉温。相见依然相别去，从今书札须勤。风寒渭水叶纷纷。倘过征战地，应有未招魂。
佳人醉
作者：汪东
朝代：清
体裁：词

宴语頩颜小霁。妆罢脂匀香细。乍曲弹流水。朱弦高韵，散荡空际。舞袖翩翻，又素雪、随风飘起。停阶砌。众中遥指。堪羡媚容，柔情天腻。■笑殊东里。眇含睇。如愁如寐。绣枕厌厌夕倚。
八声甘州·雁
作者：汪东
朝代：清
体裁：词

又霜钟警梦夜凄清，雁阵破空来。自榆关风紧，芦沟月冷，秋思难排。应羡六朝金粉，嘹唳度长淮。铁索沈江后，楼殿成灰。本是随阳信鸟，甚浅洲远渚，不肯徘徊。历间关烽火，毛羽屡惊摧。倘遭逢、青冥矰缴，剩衔芦、孤影亦堪哀。何如共、泛沧溟去，游戏蓬莱。
八拍蛮·题雪岭红旗图
作者：汪东
朝代：清
体裁：词

卅载战争成大功，笔端能貌气沈雄。试看雪山三万仞，红旗插上最高峰。
兰陵王
作者：汪东
朝代：清

雨丝直。帘影依依漾碧。登楼望、惟见柳条，学染娇黄弄春色。迢遥去旧国。心惜孤舟剩客。江城畔、风送暮寒，应忆裁衣试金尺。幽恻。怨怀积。甚客去楼空，魂断音寂。危阑徙倚情何极。怕独对尊酒，乍闻邻笛。阑珊清夜，漏箭永，伴泪滴。
十月桃·沈石田画九月桃花折枝小幅，自题云：荣华难暂顷，天地亦多情。感之成咏
作者：汪东
朝代：清
体裁：词

年年三月看青条，破萼霞暖烘晴。路近桃溪，刘阮曾遇仙卿。谁知陨霜篱畔，还又费、蜂蝶经营。春归已久，崔护题诗，重睹倾城。几南都、千树繁英。空付与、寥寥水榭山亭。再度花开，董逃先听歌声。何如画师妙笔，脂数点、妖冶鲜明。当时却道，荣华虽暂，天地多情。
千秋岁引
作者：汪东
朝代：清
体裁：词

室掩炉熏，帘烘画烛。一见能教妾心足。葡萄映唇久制酿，杨枝寓意新翻曲。紫香囊，锦缠袜，在郎目。何计劝君留信宿。梁燕定巢人归速。浅拂津亭柳垂绿。楼头怕闻莺语，皖门前、并有骊歌促。钿筝危，绮弦断，胶难续。
塞孤·同尹默，用柳韵
作者：汪东
朝代：清
体裁：词

折夫容，乍见年芳歇。驿柳千条催发。黯黯销魂唯是别。凉露下，征程滑。伤江水、少还流，占镜影、无圆月。但苍茫里，葭□风冽。朝倚蜀国城，暮眺吴宫阙。此恨绵绵难彻。万一天怜相念切。应更有、相逢节。秋径赏、菊为屏，春昼暖、桃翻雪。忍良辰、美景空设。
塞翁吟·和情真
作者：汪东
朝代：清
体裁：词

澹日光侵枕，微倦两睫朦�。强起步，小桥东。看泽畔芙蓉。枝枝弄影凌波态，摇荡霁景澄空。露洒叶，碎珠重。衬娇蕊浮红。心忡。兰桡去、湘江路绝，莲唱远、吴娃梦中。想玉井、群峰竞秀，又天半、暝作须臾，雾隔云封。离人到此，怨藕成莲，羞见西风。
夜半乐
作者：汪东
朝代：清
体裁：词

断云尚滞天半，沈阴十日，寒意生庭户。更箭激酸风，柝铃凄语。素衾空叠，香篝未暖，夜长和影相偎，乱愁千缕。念绣阁、深盟竟谁主。泪痕枕畔点点，别鹤慵弹，病鸾羞舞。漫独下、芳阶留连私步。翠萝升壁，苍苔掩径，树头已是花稀，乳莺啼苦。问春色、漂流向何处。倦旅。惟是闷酌春醪，闇吟愁赋。楚峡迢遥更无路。想行云、朝暮自有神仙侣。帘半捲、隐隐瞻鸾驭。露寒清影吹箫去。
如梦令
作者：汪东
朝代：清
体裁：词

路转斜街东口。门外几株杨柳。不见倚阑人，�曲阑干依旧。回首。回首。风起落花沾袖。
山花子
作者：汪东
朝代：清
体裁：词

金谷空馀陌上尘。玉门难返笛中春。只有台城杨柳色，一番新。大帝山河留霸迹，小乔夫婿是前身。却笑景阳宫井内，又何人。
恋情深
作者：汪东
朝代：清
体裁：词

七月十三同宴席。劝金杯侧。酒阑潜遇桂花阴。系人心。星沈河底晓寒侵。三载绝知音。此夜玉温香暖，恋情深。
拜星月慢
作者：汪东
朝代：清
体裁：词

瘦竹通桥，垂杨萦路，步绕回堤千转。屐齿苔痕，任东风吹遍。最惆怅、几日轻寒薄暖。天气、嫩绿繁红偷换。崔护重来，隔桃花人面。记当时、暗结秦箫伴。空回首、事逐轻烟散。一片芳草斜阳，惹天涯幽怨。判今宵、梦怯残镫馆。梁閒燕、转侧闻长叹。剩怜取、一寸春心，系连环不断。
拟花间十八首 其二 采莲子·皇甫松
作者：汪东
朝代：清
体裁：词

湖畔风光似阿谁，将花比貌叶裁衣。玉纤暗剥青莲菂，心事羞交女伴知。
拟花间十八首 其十 天仙子·和凝
作者：汪东
朝代：清
体裁：词

宝盖流苏垂��。长掩郊宫春草绿。不随仙女学长生，荡轻烟，怀紫玉。肠断应无胶可续。
拟花间十八首 其十一 甘州子·顾夐
作者：汪东
朝代：清
体裁：词

曲屏深处麝香浓。宽带结，掩酥胸。更移画烛茜纱笼。衾展绣芙蓉。山枕上，云髻略髼松。
拟花间十八首 其四 相见欢·薛昭蕴
作者：汪东
朝代：清
体裁：词

华堂凤蜡高擎。遇卿卿。列坐舞筵歌席酒如倾。连宵醉。和衣睡。不闻莺。院外落花风起月胧明。
杨柳枝·其一
作者：汪东
朝代：清
体裁：词

春风披拂最长条，曾带愁嚬送六朝。记得谢公墩畔见，曲眉应是旧来描。
杨柳枝·其一
作者：汪东
朝代：清
体裁：词

耐得繁霜未即枯，青芜国里两三株。莫教攀折行人手，留与千秋作画图。
杨柳枝·其三
作者：汪东
朝代：清
体裁：词

枉结柔情万万丝，千丝万缕止空垂。台城不系青骢住，肯向天涯系夕晖。
杨柳枝·其二
作者：汪东
朝代：清
体裁：词

嫩叶柔条次第摧，更无情绪傍章台。独怜一树江潭柳，移向灵和殿里栽。
杨柳枝·其二
作者：汪东
朝代：清
体裁：词

漫天匝地影濛濛，才看西飞又向东。岂是杨花轻薄性，只缘无柰太狂风。
杨柳枝·其四
作者：汪东
朝代：清
体裁：词

初染娇黄胜鸭雏，秋来黄叶半焦枯。人间重奏哀蝉曲，齐女魂归解听无。
檐前铁·古今词话载此调而佚作者姓名，余谓其能以质直之语，写沈咽之情，感而和之
作者：汪东
朝代：清
体裁：词

冷风吹叶下空阶，萧萧未歇。动窗棂、泣网落�丝，浑似乱愁萦结。黄昏近，寒螀语，恨只助人悽咽。无聊甚，数归期，又拾金钱重跌。缄情处，蜀红笺纸都成血。荏苒秋冬，越越闷人时，谁为说。